SCC "2020

หมายเหตุ	สารบัญ

1	ข้อมูลทั่วไป

2	เกณฑ์การจัดทำงบการเงิน

3	การเปลี่ยนแปลงนโยบายการบัญชี

4	นโยบายการบัญชีที่สำคัญ

5	บุคคลหรือกิจการที่เกี่ยวข้องกัน

6	เงินลงทุนในบริษัทย่อยและบริษัทร่วม

7 	อสังหาริมทรัพย์เพื่อการลงทุน

8	ที่ดิน อาคารและอุปกรณ์

9	สัญญาเช่า

10	สินทรัพย์ไม่มีตัวตนอื่น

11	สินทรัพย์ภาษีเงินได้รอการตัดบัญชี (หนี้สินภาษีเงินได้รอการตัดบัญชี)

12	การเปลี่ยนแปลงของหนี้สินที่เกิดจากกิจกรรมจัดหาเงิน

13	ประมาณการหนี้สินไม่หมุนเวียนสำหรับผลประโยชน์พนักงาน

14	สำรองและองค์ประกอบอื่นของส่วนของผู้ถือหุ้น

15	ค่าใช้จ่ายในการบริหาร

16	ค่าใช้จ่ายผลประโยชน์ของพนักงาน

17	ภาษีเงินได้

18	เงินปันผล

19	เครื่องมือทางการเงิน

20	ภาระผูกพันและหนี้สินที่อาจเกิดขึ้น

21	การบริหารจัดการส่วนทุน

22	เหตุการณ์ภายหลังรอบระยะเวลารายงาน

23	การจัดประเภทรายการใหม่

24	มาตรฐานการรายงานทางการเงินที่ประกาศแล้วแต่ยังไม่มีผลบังคับใช้

หมายเหตุประกอบงบการเงินเป็นส่วนหนึ่งของงบการเงินนี้

งบการเงินนี้นำเสนอเพื่อวัตถุประสงค์ของการรายงานเพื่อใช้ในประเทศ โดยจัดทำเป็นภาษาไทยและภาษาอังกฤษ และได้รับอนุมัติให้ออกงบการเงินจากคณะกรรมการตรวจสอบตามการมอบหมายจากคณะกรรมการบริษัทเมื่อวันที่ 17 กุมภาพันธ์ 2564

1	ข้อมูลทั่วไป

บริษัทปูนซิเมนต์ไทย จำกัด (มหาชน) (“บริษัท”) เป็นนิติบุคคลที่จัดตั้งขึ้นในประเทศไทย โดยมีที่อยู่จดทะเบียนตั้งอยู่เลขที่ 1 ถนนปูนซิเมนต์ไทย บางซื่อ กรุงเทพมหานคร 10800 ประเทศไทย

บริษัทเป็นผู้ลงทุนในส่วนงานธุรกิจหลัก ได้แก่ ธุรกิจซีเมนต์และผลิตภัณฑ์ก่อสร้าง ธุรกิจเคมิคอลส์ และธุรกิจแพคเกจจิ้ง

2	เกณฑ์การจัดทำงบการเงิน

(ก)	เกณฑ์การถือปฏิบัติ

งบการเงินนี้จัดทำขึ้นตามมาตรฐานการรายงานทางการเงิน รวมถึงแนวปฏิบัติทางการบัญชีที่ประกาศใช้ โดยสภาวิชาชีพบัญชี กฎระเบียบและประกาศคณะกรรมการกำกับหลักทรัพย์และตลาดหลักทรัพย์ที่เกี่ยวข้อง

มาตรฐานการรายงานทางการเงินหลายฉบับได้มีการออกและปรับปรุงใหม่ซึ่งมีผลบังคับใช้ตั้งแต่รอบระยะเวลาบัญชีที่เริ่มในหรือหลังวันที่ 1 มกราคม 2563 การปฏิบัติตามมาตรฐานการรายงานทางการเงินที่ออกและปรับปรุงใหม่นั้น มีผลให้เกิดการเปลี่ยนแปลงนโยบายการบัญชีของบริษัท

บริษัทถือปฏิบัติตามกลุ่มมาตรฐานการรายงานทางการเงินที่เกี่ยวข้องกับเครื่องมือทางการเงิน ซึ่งประกอบด้วยมาตรฐานการรายงานทางการเงิน ฉบับที่ 9 เรื่อง เครื่องมือทางการเงิน (TFRS 9) รวมถึงมาตรฐานและการตีความมาตรฐานที่เกี่ยวข้อง และมาตรฐานการรายงานทางการเงิน ฉบับที่ 16 เรื่อง สัญญาเช่า (TFRS 16) เป็นครั้งแรกซึ่งได้เปิดเผยผลกระทบจากการเปลี่ยนแปลงนโยบายการบัญชีไว้ในหมายเหตุข้อ 3

(ข)	สกุลเงินที่ใช้ในการดำเนินงานและนำเสนองบการเงิน

งบการเงินนี้นำเสนอเป็นเงินบาทซึ่งเป็นสกุลเงินที่ใช้ในการดำเนินงานของบริษัท ข้อมูลทางการเงินทั้งหมดมีการปัดเศษในหมายเหตุประกอบงบการเงินเพื่อให้แสดงเป็นหลักล้านบาท ยกเว้นที่ระบุไว้เป็นอย่างอื่น

(ค)	การใช้ดุลยพินิจและการประมาณการ

ในการจัดทำงบการเงินให้เป็นไปตามมาตรฐานการรายงานทางการเงิน ผู้บริหารใช้ดุลยพินิจ การประมาณการและข้อสมมติหลายประการ ซึ่งมีผลกระทบต่อการกำหนดนโยบายการบัญชีของบริษัท ทั้งนี้ ผลที่เกิดขึ้นจริงอาจแตกต่างจากที่ประมาณการไว้

ประมาณการและข้อสมมติที่ใช้ในการจัดทำงบการเงินจะได้รับการทบทวนอย่างต่อเนื่อง การปรับประมาณการทางบัญชีจะบันทึกโดยวิธีเปลี่ยนทันทีเป็นต้นไป

การใช้ดุลยพินิจ

ข้อมูลเกี่ยวกับการใช้ดุลยพินิจในการกำหนดนโยบายการบัญชีซึ่งมีผลกระทบที่มีนัยสำคัญต่อการรับรู้จำนวนเงินในงบการเงิน ประกอบด้วยหมายเหตุข้อต่อไปนี้

ข้อสมมติและความไม่แน่นอนของการประมาณการ

ข้อมูลเกี่ยวกับข้อสมมติและความไม่แน่นอนของการประมาณการ ณ วันที่ 31 ธันวาคม 2563 ซึ่งมีความเสี่ยงอย่างมีนัยสำคัญซึ่งอาจส่งผลให้มีการปรับปรุงที่มีสาระสำคัญในมูลค่าตามบัญชีของสินทรัพย์และหนี้สินในปีบัญชีถัดไป ได้เปิดเผยในหมายเหตุข้อต่อไปนี้

ผลกระทบจากการแพร่ระบาดของโรคติดเชื้อไวรัสโคโรนา 2019 (COVID-19)

จากสถานการณ์ของการแพร่ระบาดของโรคติดเชื้อไวรัสโคโรนา 2019 (COVID-19) ทำให้เกิดความไม่แน่นอนในการประมาณการ บริษัทได้เลือกปฏิบัติตามแนวปฏิบัติทางการบัญชี เรื่อง มาตรการผ่อนปรนชั่วคราวสำหรับทางเลือกเพิ่มเติมทางบัญชีเพื่อรองรับผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) สำหรับรายการที่เกี่ยวข้องกับงบการเงินสิ้นสุดวันที่ 31 ธันวาคม 2563 โดยเลือกวัดมูลค่ายุติธรรมของเงินลงทุนในตราสารทุนที่ไม่อยู่ในความต้องการของตลาดด้วยมูลค่ายุติธรรม ณ วันที่ 1 มกราคม 2563

3	การเปลี่ยนแปลงนโยบายการบัญชี

ตั้งแต่วันที่ 1 มกราคม 2563 บริษัทได้ถือปฏิบัติตามกลุ่มมาตรฐานการรายงานทางการเงินที่เกี่ยวข้องกับเครื่องมือทางการเงินและ TFRS 16 เป็นครั้งแรก ผลกระทบจากการเปลี่ยนแปลงนโยบายการบัญชี มีดังนี้

กลุ่มมาตรฐานการรายงานทางการเงินที่เกี่ยวข้องกับเครื่องมือทางการเงิน

กลุ่มมาตรฐานการรายงานทางการเงินที่เกี่ยวข้องกับเครื่องมือทางการเงินนี้ให้ข้อกำหนดเกี่ยวกับนิยามสินทรัพย์ทางการเงินและหนี้สินทางการเงินตลอดจนการรับรู้ การวัดมูลค่า และการด้อยค่า รวมถึงหลักการบัญชีของอนุพันธ์และการบัญชีป้องกันความเสี่ยง โดยรายละเอียดของนโยบายการบัญชีเปิดเผยในหมายเหตุข้อ 4 (ซ) ผลกระทบจากการถือปฏิบัติตามกลุ่มมาตรฐานการรายงานทางการเงินที่เกี่ยวข้องกับเครื่องมือทางการเงิน มีดังนี้

การจัดประเภทรายการของสินทรัพย์ทางการเงิน

มาตรฐานการรายงานทางการเงิน ฉบับที่ 9 (“TFRS 9”) จัดประเภทสินทรัพย์ทางการเงินเป็น 3 ประเภท ได้แก่ การวัดมูลค่าด้วยราคาทุนตัดจำหน่าย มูลค่ายุติธรรมผ่านกำไรขาดทุนเบ็ดเสร็จอื่น (FVOCI) และมูลค่ายุติธรรมผ่านกำไรหรือขาดทุน (FVTPL) ทั้งนี้ มาตรฐานการรายงานทางการเงินฉบับนี้ยกเลิกการจัดประเภทตราสารหนี้ที่จะถือจนครบกำหนด หลักทรัพย์เผื่อขาย หลักทรัพย์เพื่อค้า และเงินลงทุนทั่วไปตามที่กำหนดโดยมาตรฐานการบัญชี ฉบับที่ 105 โดยการจัดประเภทตาม TFRS 9 เป็นไปตามลักษณะของกระแสเงินสดของสินทรัพย์ทางการเงินและโมเดลธุรกิจของกิจการในการบริหารจัดการสินทรัพย์ทางการเงินนั้น และตาม TFRS 9 อนุพันธ์วัดมูลค่าด้วยมูลค่ายุติธรรมผ่านกำไรหรือขาดทุน โดยนำมาใช้แทนนโยบายการบัญชีของบริษัทที่เคยรับรู้รายการโดยการปรับมูลค่าตามอัตราแลกเปลี่ยน ณ สิ้นงวด หรือเมื่ออนุพันธ์ดังกล่าวถูกนำมาใช้

การจัดประเภทรายการของสินทรัพย์ทางการเงินตาม TFRS 9 ไม่มีผลกระทบอย่างมีสาระสำคัญสำหรับรายการเงินลงทุนชั่วคราว เงินลงทุนเผื่อขาย และอนุพันธ์ อย่างไรก็ตามบริษัทมีเงินลงทุนระยะยาวอื่นซึ่งวัดมูลค่าด้วยราคาทุนหักผลขาดทุนจากการด้อยค่าสะสม บริษัทจัดประเภทเงินลงทุนดังกล่าวเป็นเงินลงทุนที่วัดมูลค่าด้วยมูลค่ายุติธรรมผ่านกำไรขาดทุนเบ็ดเสร็จอื่น โดย ณ วันที่ 1 มกราคม 2563 บริษัทรับรู้การเปลี่ยนแปลงในมูลค่าเงินลงทุนระยะยาวดังกล่าวเพิ่มขึ้น 7,783 ล้านบาท โดยสุทธิหนี้สินภาษีเงินได้รอการตัดบัญชีทำให้องค์ประกอบอื่นของส่วนของผู้ถือหุ้นเพิ่มขึ้น 6,226 ล้านบาท อย่างไรก็ตามการจัดประเภทของเงินลงทุนในตราสารทุน บริษัทสามารถเลือกจัดประเภทการวัดมูลค่าของเงินลงทุนแต่ละรายการโดยพิจารณาตามวัตถุประสงค์ของการลงทุนในแต่ละครั้ง

(2)	การวัดมูลค่าด้วยวิธีราคาทุนตัดจำหน่าย

ตาม TFRS 9 สินทรัพย์และหนี้สินทางการเงินที่วัดมูลค่าด้วยวิธีราคาทุนตัดจำหน่าย รับรู้ดอกเบี้ยรับและดอกเบี้ยจ่ายด้วยอัตราดอกเบี้ยที่แท้จริงซึ่งการนำ TFRS 9 มาใช้ไม่มีผลกระทบอย่างมีสาระสำคัญต่องบการเงินของบริษัท

(3)	การจัดประเภทรายการของหนี้สินทางการเงิน

TFRS 9 ให้วิธีการจัดประเภทและการวัดมูลค่าหนี้สินทางการเงินใหม่ โดยจัดประเภทหนี้สินทางการเงินเป็น 2 ประเภทหลัก คือ วิธีราคาทุนตัดจำหน่าย และวิธีมูลค่ายุติธรรมผ่านกำไรหรือขาดทุน ทั้งนี้ หนี้สินทางการเงินจะจัดประเภทเป็นหนี้สินทางการเงินที่วัดมูลค่าด้วยมูลค่ายุติธรรมผ่านกำไรหรือขาดทุนได้ก็ต่อเมื่อกิจการถือไว้เพื่อค้า หรือเป็นอนุพันธ์ หรือเลือกวัดมูลค่าเมื่อเริ่มแรกด้วยวิธีดังกล่าว

บริษัทจัดประเภทหนี้สินทางการเงินอื่นที่ไม่ได้ถือไว้เพื่อค้าหรือเป็นอนุพันธ์ด้วยวิธีราคาทุนตัดจำหน่ายและการจัดประเภทรายการหนี้สินทางการเงินตาม TFRS 9 ไม่มีผลกระทบอย่างมีสาระสำคัญต่องบการเงินของบริษัท

(4)	การบัญชีป้องกันความเสี่ยง

TFRS 9 ให้แนวปฏิบัติเกี่ยวกับการบัญชีป้องกันความเสี่ยง ในขณะที่มาตรฐานการรายงานทางการเงินเดิมไม่ได้กล่าวถึง โดยการบัญชีป้องกันความเสี่ยงมี 3 ประเภทและการถือปฏิบัติในแต่ละประเภทนั้นขึ้นอยู่กับลักษณะของความเสี่ยงที่ทำการป้องกัน ได้แก่ การป้องกันความเสี่ยงในมูลค่ายุติธรรม การป้องกันความเสี่ยงในกระแสเงินสดและการป้องกันความเสี่ยงของเงินลงทุนสุทธิในหน่วยงานต่างประเทศ ตาม TFRS 9 บริษัทต้องระบุถึงความสัมพันธ์ของการบัญชีป้องกันความเสี่ยงที่สอดคล้องกับวัตถุประสงค์และกลยุทธ์ในการบริหารความเสี่ยงของบริษัท และต้องนำข้อมูลเชิงคุณภาพและการคาดการณ์ไปในอนาคตมาประเมินความมีประสิทธิผลในการป้องกันความเสี่ยง

ทั้งนี้ TFRS 9 ให้ทางเลือกในการถือปฏิบัติตามการบัญชีป้องกันความเสี่ยงสำหรับรายการที่เข้าเงื่อนไข ซึ่ง ณ วันที่ถือปฏิบัติเป็นครั้งแรก บริษัทไม่มีผลกระทบจากเรื่องดังกล่าว

(5)	การด้อยค่าของสินทรัพย์ทางการเงิน

TFRS 9 ให้วิธีการพิจารณาผลขาดทุนด้านเครดิตที่คาดว่าจะเกิดขึ้นตลอดอายุของสินทรัพย์ทางการเงิน ในขณะที่เดิมบริษัทประมาณการค่าเผื่อหนี้สงสัยจะสูญโดยการวิเคราะห์ประวัติการชำระหนี้ และการคาดการณ์เกี่ยวกับการชำระหนี้ในอนาคตของลูกค้า TFRS 9 กำหนดให้ใช้วิจารณญาณในการประเมินว่าการเปลี่ยนแปลงของปัจจัยทางเศรษฐกิจนั้นมีผลกระทบต่อผลขาดทุนด้านเครดิตที่คาดว่าจะเกิดขึ้นอย่างไร และพิจารณาความน่าจะเป็นถ่วงน้ำหนัก ทั้งนี้ การพิจารณาด้อยค่าดังกล่าวจะถือปฏิบัติกับสินทรัพย์ทางการเงินที่วัดมูลค่าด้วยวิธีราคาทุนตัดจำหน่าย หรือมูลค่ายุติธรรมผ่านกำไรขาดทุนเบ็ดเสร็จอื่น ซึ่งไม่รวมเงินลงทุนในตราสารทุน

บริษัทได้ประเมินการด้อยค่าของสินทรัพย์ทางการเงินตาม TFRS 9 ซึ่งการนำ TFRS 9 มาใช้ไม่มีผลกระทบอย่างมีสาระสำคัญต่องบการเงินของบริษัท

TFRS 16 สัญญาเช่า

ก่อน TFRS 16 มีผลบังคับใช้ บริษัทในฐานะผู้เช่ารับรู้รายจ่ายภายใต้สัญญาเช่าดำเนินงาน ในกำไรหรือขาดทุนโดยวิธีเส้นตรงตลอดอายุสัญญาเช่า เมื่อ TFRS 16 มีผลบังคับใช้ ตั้งแต่วันที่ 1 มกราคม 2563 ได้กำหนดให้ใช้วิธีการบัญชีเดียวสำหรับผู้เช่า โดยผู้เช่าต้องรับรู้สินทรัพย์สิทธิการใช้และหนี้สินตามสัญญาเช่า ซึ่งยกเว้นการรับรู้รายการสำหรับสัญญาเช่าระยะสั้น หรือสินทรัพย์อ้างอิงนั้นมีมูลค่าต่ำ

บริษัทถือปฏิบัติตาม TFRS 16 เป็นครั้งแรกกับสัญญาที่เคยระบุว่าเป็นสัญญาเช่า ณ วันที่ 1 มกราคม 2563 ด้วยวิธีปรับปรุงย้อนหลังโดยการรับรู้ผลกระทบสะสมในสินทรัพย์สิทธิการใช้ และหนี้สินตามสัญญาเช่าและไม่ถือปฏิบัติกับข้อมูลที่แสดงเปรียบเทียบ โดยบริษัทได้เลือกใช้วิธีผ่อนปรนในทางปฏิบัติบางข้อตามที่ TFRS 16 ระบุไว้

บริษัทได้ประเมินสินทรัพย์ตามสัญญาเช่าตาม TFRS 16 โดย ณ วันที่ 1 มกราคม 2563 บริษัทรับรู้สินทรัพย์สิทธิการใช้เพิ่มขึ้น 187 ล้านบาท ในขณะที่ค่าเช่าจ่ายล่วงหน้าลดลง 36 ล้านบาท ส่งผลให้หนี้สินตามสัญญาเช่าเพิ่มขึ้น 151 ล้านบาท และลักษณะของค่าใช้จ่ายที่เกี่ยวข้องกับสัญญาเช่าดังกล่าวจะเปลี่ยนแปลงไป โดยบริษัทจะรับรู้ค่าเสื่อมราคาของสินทรัพย์สิทธิการใช้และดอกเบี้ยจ่ายของหนี้สินตามสัญญาเช่า ทั้งนี้ ภาระผูกพันตามสัญญาเช่าดำเนินงาน ณ 31 ธันวาคม 2562 เมื่อคิดลดโดยใช้อัตราดอกเบี้ยเงินกู้ยืมส่วนเพิ่มและได้ยกเว้นการรับรู้รายการสำหรับสัญญาเช่าระยะสั้นและสินทรัพย์อ้างอิงที่มีมูลค่าต่ำ บริษัทจึงรับรู้หนี้สินตามสัญญาเช่า ณ วันที่ 1 มกราคม 2563 เป็นจำนวน 151 ล้านบาท โดยมีอัตราดอกเบี้ยเงินกู้ยืมส่วนเพิ่มร้อยละ 1.81 ถึง 2.71 และ 4.16 ต่อปี

4	นโยบายการบัญชีที่สำคัญ

นโยบายการบัญชีที่นำเสนอดังต่อไปนี้ได้ถือปฏิบัติโดยสม่ำเสมอสำหรับงบการเงินทุกรอบระยะเวลารายงาน ยกเว้นที่ได้กล่าวไว้ในหมายเหตุข้อ 3

(ก)	เงินสดและรายการเทียบเท่าเงินสด

เงินสดและรายการเทียบเท่าเงินสดในงบกระแสเงินสด ประกอบด้วย เงินสดในมือ เงินฝากธนาคารประเภทออมทรัพย์และกระแสรายวัน รวมทั้งเงินลงทุนระยะสั้นที่มีสภาพคล่องสูง ซึ่งพร้อมที่จะเปลี่ยนเป็นเงินสดในจำนวนที่ทราบได้ และมีความเสี่ยงที่ไม่มีนัยสำคัญต่อการเปลี่ยนแปลงมูลค่า

นอกจากนี้ เงินเบิกเกินบัญชีธนาคารซึ่งจะต้องชำระคืนเมื่อทวงถามถือเป็นส่วนหนึ่งของกิจกรรมจัดหาเงินในงบกระแสเงินสด

(ข)	ลูกหนี้อื่นและสินทรัพย์ที่เกิดจากสัญญา

ลูกหนี้รับรู้เมื่อบริษัทมีสิทธิที่ปราศจากเงื่อนไขในการได้รับสิ่งตอบแทนตามสัญญา หากบริษัทรับรู้รายได้ก่อนที่จะมีสิทธิที่ปราศจากเงื่อนไขในการได้รับสิ่งตอบแทน จำนวนสิ่งตอบแทนนั้นจะรับรู้เป็นสินทรัพย์ที่เกิดจากสัญญา

ลูกหนี้วัดมูลค่าด้วยราคาของรายการหักค่าเผื่อผลขาดทุนด้านเครดิตที่คาดว่าจะเกิดขึ้น (2562: ค่าเผื่อหนี้สงสัยจะสูญ) และสินทรัพย์ที่เกิดจากสัญญาวัดมูลค่าด้วยมูลค่าของสิ่งตอบแทนที่บริษัทคาดว่าจะได้รับหักขาดทุนจากการด้อยค่า

(ค)	เงินลงทุนในบริษัทย่อยและบริษัทร่วม

เงินลงทุนในบริษัทย่อยและบริษัทร่วม บันทึกบัญชีในงบการเงินโดยใช้วิธีราคาทุน

(ง)	อสังหาริมทรัพย์เพื่อการลงทุน

อสังหาริมทรัพย์เพื่อการลงทุน หมายถึง อสังหาริมทรัพย์ที่ถือไว้เป็นสินทรัพย์สิทธิการใช้และอสังหาริมทรัพย์ที่ถือครองโดยบริษัทเพื่อหาประโยชน์จากรายได้ค่าเช่าหรือจากการเพิ่มขึ้นของมูลค่าของสินทรัพย์หรือทั้งสองอย่าง ทั้งนี้ไม่ได้มีไว้เพื่อขายตามปกติของธุรกิจหรือใช้ในการผลิตหรือจัดหาสินค้าหรือให้บริการหรือใช้ในการบริหารงาน

อสังหาริมทรัพย์เพื่อการลงทุนวัดมูลค่าด้วยราคาทุนหักด้วยค่าเสื่อมราคาสะสมและผลขาดทุนจากการด้อยค่าสะสม

ราคาทุนรวมถึงรายจ่ายทางตรงเพื่อให้ได้มาซึ่งอสังหาริมทรัพย์เพื่อการลงทุน ต้นทุนการก่อสร้างที่กิจการก่อสร้างเอง ซึ่งรวมต้นทุนวัตถุดิบ ค่าแรงทางตรง และต้นทุนทางตรงอื่น เพื่อให้ได้อสังหาริมทรัพย์เพื่อการลงทุนอยู่ในสภาพพร้อมให้ประโยชน์ และรวมต้นทุนการกู้ยืมของสินทรัพย์ที่เข้าเงื่อนไข

กำไรหรือขาดทุนจากการจำหน่ายอสังหาริมทรัพย์เพื่อการลงทุนคือผลต่างระหว่างสิ่งตอบแทนสุทธิที่ได้รับจากการจำหน่ายกับมูลค่าตามบัญชีของอสังหาริมทรัพย์เพื่อการลงทุนโดยรับรู้ในกำไรหรือขาดทุน

ค่าเสื่อมราคาจะบันทึกในกำไรหรือขาดทุน ซึ่งคำนวณโดยวิธีเส้นตรงตามอายุการใช้ประโยชน์โดยประมาณของสินทรัพย์แต่ละรายการ ประมาณการอายุการใช้ประโยชน์ของสินทรัพย์แสดงได้ดังนี้

บริษัทไม่คิดค่าเสื่อมราคาสำหรับที่ดินและสินทรัพย์ที่อยู่ระหว่างการก่อสร้าง

การจัดประเภทไปยังที่ดิน อาคารและอุปกรณ์

เมื่อมีการเปลี่ยนแปลงการใช้งานของอสังหาริมทรัพย์เพื่อการลงทุน โดยจัดประเภทไปเป็นที่ดิน อาคารและอุปกรณ์ มูลค่าตามบัญชี ณ วันที่มีการจัดประเภทใหม่ ถือเป็นราคาทุนของสินทรัพย์ต่อไป

(จ)	ที่ดิน อาคารและอุปกรณ์

สินทรัพย์ที่เป็นกรรมสิทธิ์ของกิจการ

ที่ดิน อาคารและอุปกรณ์วัดมูลค่าด้วยราคาทุนหักด้วยค่าเสื่อมราคาสะสมและผลขาดทุนจากการด้อยค่าสะสม

ราคาทุนรวมถึงต้นทุนทางตรงที่เกี่ยวข้องกับการได้มาของสินทรัพย์ ต้นทุนของการก่อสร้างสินทรัพย์ที่กิจการก่อสร้างเอง ซึ่งรวมต้นทุนของวัสดุ แรงงานทางตรง และต้นทุนทางตรงอื่นๆ ที่เกี่ยวข้องกับการจัดหาสินทรัพย์เพื่อให้สินทรัพย์นั้นอยู่ในสถานที่และสภาพที่พร้อมจะใช้งานได้ตามความประสงค์ ต้นทุนในการรื้อถอน การขนย้าย  การบูรณะสถานที่ตั้งของสินทรัพย์ และต้นทุนการกู้ยืมของสินทรัพย์ที่เข้าเงื่อนไข สำหรับเครื่องมือที่ควบคุมโดยลิขสิทธิ์ซอฟต์แวร์ซึ่งไม่สามารถทำงานได้โดยปราศจากลิขสิทธิ์ซอฟต์แวร์นั้นให้ถือว่าลิขสิทธิ์ซอฟต์แวร์ดังกล่าวเป็นส่วนหนึ่งของอุปกรณ์

ส่วนประกอบของรายการที่ดิน อาคารและอุปกรณ์แต่ละรายการที่มีรูปแบบและอายุการใช้ประโยชน์ที่ต่างกันต้องบันทึกแต่ละส่วนประกอบที่มีนัยสำคัญแยกต่างหากจากกัน

ผลกำไรหรือขาดทุนจากการจำหน่ายที่ดิน อาคารและอุปกรณ์ คือ ผลต่างระหว่างสิ่งตอบแทนสุทธิที่ได้รับจากการจำหน่ายกับมูลค่าตามบัญชีของที่ดิน อาคารและอุปกรณ์ โดยรับรู้ในกำไรหรือขาดทุน

การจัดประเภทไปยังอสังหาริมทรัพย์เพื่อการลงทุน

เมื่อมีการเปลี่ยนแปลงการใช้งานจากอสังหาริมทรัพย์ที่มีไว้ใช้งานเป็นอสังหาริมทรัพย์เพื่อการลงทุน อสังหาริมทรัพย์นั้นจะถูกจัดประเภทใหม่เป็นอสังหาริมทรัพย์เพื่อการลงทุนด้วยมูลค่าตามบัญชี

ต้นทุนที่เกิดขึ้นในภายหลัง

ต้นทุนในการเปลี่ยนแทนส่วนประกอบ รวมถึงการตรวจสอบครั้งใหญ่ จะรับรู้เป็นส่วนหนึ่งของมูลค่าตามบัญชีของรายการที่ดิน อาคารและอุปกรณ์ ถ้ามีความเป็นไปได้ค่อนข้างแน่ที่บริษัทจะได้รับประโยชน์เชิงเศรษฐกิจในอนาคตจากรายการนั้นและสามารถวัดมูลค่าต้นทุนของรายการนั้นได้อย่างน่าเชื่อถือ ชิ้นส่วนที่ถูกเปลี่ยนแทนจะถูกตัดออกจากบัญชีด้วยมูลค่าตามบัญชี ต้นทุนที่เกิดขึ้นในการซ่อมบำรุงที่ดิน อาคารและอุปกรณ์ที่เกิดขึ้นเป็นประจำจะรับรู้ในกำไรหรือขาดทุนเมื่อเกิดขึ้น

ค่าเสื่อมราคา

ค่าเสื่อมราคาคำนวณจากจำนวนที่คิดค่าเสื่อมราคาของรายการที่ดิน อาคารและอุปกรณ์ ซึ่งประกอบด้วยราคาทุน ของสินทรัพย์หรือมูลค่าอื่นที่ใช้แทนราคาทุนหักด้วยมูลค่าคงเหลือของสินทรัพย์

ค่าเสื่อมราคาบันทึกเป็นค่าใช้จ่ายในกำไรหรือขาดทุน คำนวณโดยวิธีเส้นตรงตามเกณฑ์อายุการใช้ประโยชน์โดยประมาณของส่วนประกอบของสินทรัพย์แต่ละรายการ ประมาณการอายุการใช้ประโยชน์ของสินทรัพย์แสดงได้ดังนี้

บริษัทไม่คิดค่าเสื่อมราคาสำหรับที่ดินและสินทรัพย์ที่อยู่ระหว่างการก่อสร้าง

วิธีการคิดค่าเสื่อมราคา อายุการใช้ประโยชน์ของสินทรัพย์ และมูลค่าคงเหลือ ได้รับการทบทวนทุกรอบปีบัญชี และปรับปรุงตามความเหมาะสม

(ฉ)	สินทรัพย์ไม่มีตัวตนอื่น

รายจ่ายในการวิจัยและพัฒนา

รายจ่ายในขั้นตอนการวิจัย ได้แก่ การสำรวจตรวจสอบเพื่อให้ได้มาซึ่งความรู้ความเข้าใจใหม่ทางด้านวิทยาศาสตร์หรือทางด้านเทคนิค รับรู้ในกำไรหรือขาดทุนเมื่อเกิดขึ้น

ขั้นตอนพัฒนาเกี่ยวข้องกับแผนงานหรือการออกแบบสำหรับผลิตภัณฑ์และกระบวนการใหม่หรือปรับปรุงให้ดีขึ้นกว่าเดิม รายจ่ายที่เกิดจากการพัฒนารับรู้เป็นสินทรัพย์ได้ก็ต่อเมื่อสามารถวัดมูลค่าของรายการต้นทุนการพัฒนาได้อย่างน่าเชื่อถือ ผลิตภัณฑ์หรือกระบวนการนั้นมีความเป็นไปได้ทางเทคนิคและทางการค้า ซึ่งก่อให้เกิดประโยชน์เชิงเศรษฐกิจ และบริษัทมีความตั้งใจและมีทรัพยากรเพียงพอที่จะนำมาใช้เพื่อทำให้การพัฒนาเสร็จสิ้นสมบูรณ์ และนำสินทรัพย์มาใช้ประโยชน์หรือนำมาขายได้ รายจ่ายในการพัฒนารับรู้เป็นสินทรัพย์รวมถึงต้นทุนสำหรับวัตถุดิบ ต้นทุนแรงงาน ต้นทุนที่เกี่ยวข้องโดยตรงในการจัดเตรียมสินทรัพย์เพื่อให้สามารถนำมาใช้ประโยชน์ตามประสงค์ และต้นทุนการกู้ยืมสามารถนำมารวมเป็นส่วนหนึ่งของราคาทุนของสินทรัพย์ที่เข้าเงื่อนไข รายจ่ายในการพัฒนาที่ไม่เข้าเงื่อนไขการรับรู้เป็นสินทรัพย์จะรับรู้ในกำไรหรือขาดทุนเมื่อเกิดขึ้น

รายจ่ายในการพัฒนาซึ่งรับรู้เป็นสินทรัพย์วัดมูลค่าด้วยราคาทุนหักด้วยค่าตัดจำหน่ายสะสมและผลขาดทุนจากการด้อยค่าสะสม

สินทรัพย์ไม่มีตัวตนอื่นๆ

สินทรัพย์ไม่มีตัวตนอื่นๆ ที่บริษัทซื้อมาและมีอายุการใช้ประโยชน์ทราบได้แน่นอน วัดมูลค่าด้วยราคาทุนหักด้วยค่าตัดจำหน่ายสะสมและผลขาดทุนจากการด้อยค่าสะสม

รายจ่ายภายหลังการรับรู้รายการ

รายจ่ายภายหลังการรับรู้รายการจะรับรู้เป็นสินทรัพย์เมื่อก่อให้เกิดประโยชน์เชิงเศรษฐกิจในอนาคต โดยรวมเป็นสินทรัพย์ที่สามารถระบุได้ที่เกี่ยวข้องนั้น

ค่าตัดจำหน่าย

ค่าตัดจำหน่ายคำนวณจากราคาทุนของสินทรัพย์หรือมูลค่าอื่นที่ใช้แทนราคาทุนหักด้วยมูลค่าคงเหลือของสินทรัพย์

ค่าตัดจำหน่ายรับรู้ในกำไรหรือขาดทุนโดยวิธีเส้นตรงซึ่งโดยส่วนใหญ่จะสะท้อนรูปแบบที่คาดว่าจะได้รับประโยชน์เชิงเศรษฐกิจในอนาคตจากสินทรัพย์นั้นตามระยะเวลาที่คาดว่าจะได้รับประโยชน์จากสินทรัพย์ไม่มีตัวตน โดยเริ่มตัดจำหน่ายสินทรัพย์ไม่มีตัวตนเมื่อสินทรัพย์นั้นพร้อมที่จะให้ประโยชน์

ระยะเวลาที่คาดว่าจะได้รับประโยชน์แสดงได้ดังนี้

บริษัทไม่ได้คิดค่าตัดจำหน่ายสำหรับสินทรัพย์ที่อยู่ระหว่างการพัฒนา

วิธีการตัดจำหน่าย ระยะเวลาที่คาดว่าจะได้รับประโยชน์ และมูลค่าคงเหลือจะได้รับการทบทวนทุกรอบปีบัญชีและปรับปรุงตามความเหมาะสม

(ช)	สัญญาเช่า

นโยบายการบัญชีที่ถือปฏิบัติตั้งแต่วันที่ 1 มกราคม 2563

ณ วันเริ่มต้นของสัญญา บริษัทจะประเมินว่าสัญญาเป็นสัญญาเช่าหรือประกอบด้วยสัญญาเช่าหรือไม่ บริษัทนำคำนิยามของสัญญาเช่าตาม TFRS 16 มาใช้ในการประเมินว่าสัญญานั้นให้สิทธิในการควบคุมการใช้สินทรัพย์ที่ระบุหรือไม่

ในฐานะผู้เช่า

ณ วันที่สัญญาเช่าเริ่มมีผลหรือวันที่มีการเปลี่ยนแปลงสัญญาเช่า รวมถึงสัญญาที่มีส่วนประกอบที่เป็นสัญญาเช่า บริษัทจะปันส่วนสิ่งตอบแทนที่ต้องจ่ายตามสัญญาให้กับแต่ละส่วนประกอบของสัญญาเช่าตามเกณฑ์ราคาขายที่เป็นเอกเทศ สำหรับสัญญาเช่าอสังหาริมทรัพย์ บริษัทอาจปฏิบัติตามการผ่อนปรนของมาตรฐานฉบับนี้ซึ่งอาจไม่แยกส่วนประกอบที่ไม่เป็นการเช่า โดยรับรู้สัญญาเช่าและส่วนประกอบที่ไม่เป็นการเช่าเป็นสัญญาเช่าเพียงอย่างเดียว

บริษัทรับรู้สินทรัพย์สิทธิการใช้และหนี้สินตามสัญญาเช่า ณ วันที่สัญญาเช่าเริ่มมีผล ยกเว้นสัญญาเช่าซึ่งสินทรัพย์มีมูลค่าต่ำหรือสัญญาเช่าระยะสั้นจะรับรู้เป็นค่าใช้จ่ายโดยวิธีเส้นตรงตลอดอายุสัญญาเช่า

สินทรัพย์สิทธิการใช้วัดมูลค่าด้วยราคาทุนหักค่าเสื่อมราคาสะสมและผลขาดทุนจากการด้อยค่า และปรับปรุงเมื่อมีการวัดมูลค่าใหม่ของหนี้สินตามสัญญาเช่า

ต้นทุนของสินทรัพย์สิทธิการใช้ประกอบด้วยจำนวนเงินที่รับรู้เมื่อเริ่มแรกของหนี้สินตามสัญญาเช่า จำนวนเงินที่จ่ายชำระตามสัญญาเช่า ณ วันที่สัญญาเช่าเริ่มมีผลหรือก่อนวันที่สัญญาเริ่มมีผล ต้นทุนทางตรงเริ่มแรกและประมาณการต้นทุนในการบูรณะและสุทธิจากสิ่งจูงใจในสัญญาเช่าที่ได้รับ

ค่าเสื่อมราคาสินทรัพย์สิทธิการใช้รับรู้ในกำไรหรือขาดทุนด้วยวิธีเส้นตรงนับจากวันที่สัญญาเช่าเริ่มมีผลจนถึงวันสิ้นสุดของอายุสัญญาเช่า เว้นแต่สัญญาเช่าดังกล่าวมีการโอนกรรมสิทธิ์ในสินทรัพย์ที่เช่าให้กับบริษัทเมื่อสิ้นสุดสัญญาเช่า หรือต้นทุนของสินทรัพย์สิทธิการใช้สะท้อนว่าบริษัทจะมีการใช้สิทธิในการซื้อสินทรัพย์ ในกรณีนี้สินทรัพย์สิทธิการใช้จะบันทึกค่าเสื่อมราคาตลอดอายุการใช้ประโยชน์ของสินทรัพย์ที่เช่า ซึ่งกำหนดตามเกณฑ์เดียวกันกับสินทรัพย์และอุปกรณ์ที่เกี่ยวข้อง

หนี้สินตามสัญญาเช่าวัดมูลค่าเมื่อเริ่มแรกด้วยมูลค่าปัจจุบันของค่าเช่าที่ยังไม่ได้จ่ายชำระ ณ วันที่สัญญาเช่าเริ่มมีผล คิดลดด้วยอัตราดอกเบี้ยตามนัยของสัญญาเช่า เว้นแต่อัตรานั้นไม่สามารถกำหนดได้ บริษัทใช้อัตราดอกเบี้ยเงินกู้ยืมส่วนเพิ่มของบริษัท ค่าเช่ารวมถึงค่าเช่าคงที่หักสิ่งจูงใจตามสัญญาเช่าค้างรับ จำนวนเงินที่คาดว่าจะต้องจ่ายภายใต้การรับประกันมูลค่าคงเหลือ รวมถึงจำนวนเงินที่ต้องจ่ายหากบริษัทมีความแน่นอนอย่างสมเหตุสมผลที่จะใช้สิทธิเลือกซื้อ สิทธิเลือกในการขยายอายุสัญญาเช่าหรือสิทธิเลือกในการยกเลิกสัญญาเช่า ในขณะที่ค่าเช่าผันแปรที่ขึ้นอยู่กับปริมาณการใช้จะรับรู้เป็นค่าใช้จ่ายในรอบระยะเวลาบัญชีที่เกิดรายการ

บริษัทกำหนดอัตราดอกเบี้ยเงินกู้ยืมส่วนเพิ่มโดยนำอัตราดอกเบี้ยจากแหล่งข้อมูลทางการเงินภายนอกหลายแห่งและได้ปรับปรุงบางส่วนเพื่อให้สะท้อนระยะเวลาของสัญญาเช่าและลักษณะของสินทรัพย์ที่เช่า

หนี้สินตามสัญญาเช่าวัดมูลค่าด้วยวิธีราคาทุนตัดจำหน่ายตามอัตราดอกเบี้ยที่แท้จริง และหนี้สินตามสัญญาเช่าจะถูกวัดมูลค่าใหม่เมื่อมีการเปลี่ยนแปลงอายุสัญญาเช่า การเปลี่ยนแปลงค่าเช่า การเปลี่ยนแปลงประมาณการจำนวนเงินที่คาดว่าต้องจ่ายภายใต้การรับประกันมูลค่าคงเหลือ หรือการเปลี่ยนแปลงการประเมินการใช้สิทธิเลือกซื้อ สิทธิเลือกในการขยายอายุสัญญาเช่าหรือสิทธิเลือกในการยกเลิกสัญญาเช่า เมื่อมีการวัดมูลค่าหนี้สินตามสัญญาเช่าใหม่ จะปรับปรุงกับมูลค่าตามบัญชีของสินทรัพย์สิทธิการใช้ หรือรับรู้ในกำไรหรือขาดทุน หากมูลค่าตามบัญชีของสินทรัพย์สิทธิการใช้ได้ถูกลดมูลค่าลงจนเป็นศูนย์แล้ว

บริษัทแสดงสินทรัพย์สิทธิการใช้ที่ไม่เป็นไปตามคำนิยามของอสังหาริมทรัพย์เพื่อการลงทุนเป็นที่ดิน อาคารและอุปกรณ์ในงบแสดงฐานะการเงิน

ในฐานะผู้ให้เช่า

ณ วันที่เริ่มต้นของสัญญาเช่าหรือวันที่มีการเปลี่ยนแปลงสัญญาเช่า สัญญาที่มีส่วนประกอบที่เป็นสัญญาเช่ารายการหนึ่งหรือมากกว่าหรือมีส่วนประกอบที่ไม่เป็นการเช่า บริษัทจะปันส่วนสิ่งตอบแทนที่จะได้รับตามสัญญาให้กับแต่ละส่วนประกอบตามเกณฑ์ราคาขายที่เป็นเอกเทศ

เมื่อบริษัทเป็นผู้ให้เช่า บริษัทจะพิจารณา ณ วันเริ่มต้นของสัญญาเช่าว่าได้โอนความเสี่ยงและผลตอบแทนทั้งหมดหรือเกือบทั้งหมดที่ผู้เป็นเจ้าของพึงได้รับจากสินทรัพย์อ้างอิงไปให้แก่ผู้เช่าหรือไม่ หากมี สัญญาเช่าดังกล่าวจะจัดประเภทเป็นสัญญาเช่าเงินทุน หากไม่มี สัญญาเช่าดังกล่าวจะจัดประเภทเป็นสัญญาเช่าดำเนินงาน

บริษัทรับรู้ค่าเช่าที่ได้รับจากสัญญาเช่าดำเนินงานเป็นรายได้ค่าเช่าด้วยวิธีเส้นตรงตลอดอายุสัญญาเช่า

นโยบายการบัญชีที่ถือปฏิบัติก่อนวันที่ 1 มกราคม 2563

ในฐานะผู้เช่า สัญญาเช่าซึ่งบริษัทได้รับความเสี่ยงและผลตอบแทนส่วนใหญ่จากการครอบครองสินทรัพย์ที่เช่านั้นๆ จัดประเภทเป็นสัญญาเช่าการเงิน ที่ดิน อาคารและอุปกรณ์ที่ได้มาโดยทำสัญญาเช่าการเงินบันทึกเป็นสินทรัพย์ด้วยมูลค่ายุติธรรมหรือมูลค่าปัจจุบันของจำนวนเงินขั้นต่ำที่ต้องจ่ายตามสัญญาเช่า แล้วแต่จำนวนใดจะต่ำกว่าหักด้วยค่าเสื่อมราคาสะสมและขาดทุนจากการด้อยค่า ค่าเช่าที่ชำระจะแยกเป็นส่วนที่เป็นค่าใช้จ่ายทางการเงินและส่วนที่จะหักจากหนี้ตามสัญญา เพื่อทำให้อัตราดอกเบี้ยเมื่อเทียบกับยอดหนี้ที่คงเหลืออยู่ในแต่ละงวดเป็นอัตราคงที่ ค่าใช้จ่ายทางการเงินจะบันทึกโดยตรงในกำไรหรือขาดทุน

สินทรัพย์ภายใต้สัญญาเช่าอื่นได้จัดประเภทเป็นสัญญาเช่าดำเนินงานและค่าเช่าจ่ายบันทึกในกำไรหรือขาดทุนโดยวิธีเส้นตรงตลอดอายุสัญญาเช่า ประโยชน์ที่ได้รับตามสัญญาเช่าจะรับรู้ในกำไรหรือขาดทุนเป็นส่วนหนึ่งของค่าเช่าทั้งสิ้นตลอดอายุสัญญาเช่า ค่าเช่าที่อาจเกิดขึ้นต้องนำมารวมคำนวณจำนวนเงินขั้นต่ำที่ต้องจ่ายตามระยะเวลาที่คงเหลือของสัญญาเช่า เมื่อได้รับการยืนยันการปรับค่าเช่า

ในฐานะผู้ให้เช่า รายได้ค่าเช่าจากอสังหาริมทรัพย์เพื่อการลงทุนรับรู้ในกำไรหรือขาดทุนโดยวิธีเส้นตรงตลอดอายุสัญญาเช่า

(ซ)	การด้อยค่าสินทรัพย์ทางการเงิน

นโยบายการบัญชีที่ถือปฏิบัติตั้งแต่วันที่ 1 มกราคม 2563

บริษัทพิจารณารับรู้ค่าเผื่อผลขาดทุนด้านเครดิตที่คาดว่าจะเกิดขึ้นสำหรับสินทรัพย์ทางการเงินที่วัดมูลค่าด้วยราคาทุนตัดจำหน่าย (ได้แก่ เงินสดและรายการเทียบเท่าเงินสด ลูกหนี้ เงินให้กู้ยืมแก่กิจการที่เกี่ยวข้องกัน และเงินลงทุนในตราสารหนี้) รวมถึงเงินลงทุนในตราสารหนี้ที่วัดมูลค่าด้วยมูลค่ายุติธรรมผ่านกำไรขาดทุนเบ็ดเสร็จอื่น

การวัดมูลค่าผลขาดทุนด้านเครดิตที่คาดว่าจะเกิดขึ้น

ผลขาดทุนด้านเครดิตที่คาดว่าจะเกิดขึ้นเป็นการประมาณผลขาดทุนด้านเครดิตด้วยความน่าจะเป็นถ่วงน้ำหนัก ผลขาดทุนด้านเครดิตคำนวณโดยใช้มูลค่าปัจจุบันของจำนวนเงินที่คาดว่าจะไม่ได้รับ ผลขาดทุนด้านเครดิตที่คาดว่าจะเกิดขึ้นคิดลดด้วยอัตราดอกเบี้ยที่แท้จริงของสินทรัพย์ทางการเงิน

การวัดมูลค่าผลขาดทุนด้านเครดิตนั้นคำนวณดังต่อไปนี้

ผลขาดทุนด้านเครดิตที่คาดว่าจะเกิดขึ้นในอีก 12 เดือนข้างหน้า ผลขาดทุนดังกล่าวประมาณจากผลขาดทุนที่คาดว่าจะเกิดขึ้นจากการผิดเงื่อนไขตามสัญญาที่คาดว่าจะเกิดขึ้นในอีก 12 เดือนข้างหน้าภายหลังวันสิ้นรอบระยะเวลาที่รายงาน หรือ

ผลขาดทุนด้านเครดิตที่คาดว่าจะเกิดขึ้นตลอดอายุของสัญญา ผลขาดทุนดังกล่าวประมาณจากผลขาดทุนที่คาดว่าจะเกิดขึ้นจากการผิดเงื่อนไขตามสัญญาที่คาดว่าจะเกิดขึ้นในช่วงระยะเวลาทั้งหมดที่เหลืออยู่ของสัญญา

ค่าเผื่อผลขาดทุนสำหรับลูกหนี้ วัดมูลค่าผลขาดทุนด้วยผลขาดทุนด้านเครดิตที่คาดว่าจะเกิดขึ้นตลอดอายุของสัญญา ผลขาดทุนด้านเครดิตที่คาดว่าจะเกิดขึ้นของสินทรัพย์ทางการเงินเหล่านี้ประมาณการโดยใช้ตารางการตั้งสำรอง ซึ่งวิธีดังกล่าวมีการนำข้อมูลผลขาดทุนที่เกิดขึ้นในอดีต การปรับปรุงปัจจัยที่มีความเฉพาะเจาะจงกับลูกหนี้นั้นๆ และการประเมินทั้งข้อมูลสภาวการณ์เศรษฐกิจในปัจจุบันและข้อมูลคาดการณ์สภาวการณ์เศรษฐกิจทั่วไปในอนาคต ณ วันที่รายงาน

ค่าเผื่อผลขาดทุนด้านเครดิตสำหรับสินทรัพย์ทางการเงินอื่น ได้แก่ เงินลงทุนในตราสารหนี้ บริษัทรับรู้ผลขาดทุนด้านเครดิตที่คาดว่าจะเกิดขึ้นด้วยผลขาดทุนด้านเครดิตที่คาดว่าจะเกิดขึ้นในอีก 12 เดือนข้างหน้า ยกเว้นสินทรัพย์ทางการเงินที่มีความเสี่ยงด้านเครดิตเพิ่มขึ้นอย่างมีนัยสำคัญ ซึ่งกรณีดังกล่าวจะวัดค่าเผื่อผลขาดทุนด้วยผลขาดทุนด้านเครดิตที่คาดว่าจะเกิดขึ้นตลอดอายุของสัญญา

ระยะเวลาสูงสุดที่ใช้ในการประมาณผลขาดทุนด้านเครดิตที่คาดว่าจะเกิดขึ้นพิจารณาจากระยะเวลาที่ยาวที่สุดตามสัญญาที่บริษัทมีฐานะเปิดต่อความเสี่ยงด้านเครดิต

บริษัทพิจารณาว่าความเสี่ยงด้านเครดิตของสินทรัพย์ทางการเงินเพิ่มขึ้นอย่างมีนัยสำคัญหากเกินกำหนดชำระมากกว่า 30 วัน มีการเปลี่ยนแปลงของอันดับความน่าเชื่อถือที่ลดระดับลงอย่างมีนัยสำคัญ มีการดำเนินงานที่ถดถอยอย่างมีนัยสำคัญ หรือมีการเปลี่ยนแปลงหรือคาดการณ์การเปลี่ยนแปลงของเทคโนโลยี ตลาด สภาวการณ์ทางเศรษฐกิจหรือกฎหมายที่ส่งผลในทางลบอย่างมีนัยสำคัญต่อความสามารถของลูกหนี้ในการจ่ายชำระภาระผูกพันให้กับบริษัท

บริษัทพิจารณาว่าสินทรัพย์ทางการเงินจะเกิดการผิดสัญญาเมื่อ

ผู้กู้ไม่สามารถจ่ายชำระภาระผูกพันด้านเครดิตให้แก่บริษัทได้เต็มจำนวน อีกทั้งบริษัทไม่มีสิทธิในการไล่เบี้ย เช่น การยึดหลักประกัน (หากมีการวางหลักประกัน) หรือ

สินทรัพย์ทางการเงินค้างชำระเกินกว่า 90 วัน

การประเมินการเพิ่มขึ้นของความเสี่ยงด้านเครดิตอย่างมีนัยสำคัญนั้นมีการประเมินทั้งแบบเป็นรายลูกหนี้หรือแบบกลุ่ม ขึ้นอยู่กับลักษณะของเครื่องมือทางการเงิน หากการประเมินความเสี่ยงเป็นการประเมินแบบกลุ่มต้องมีการจัดกลุ่มเครื่องมือทางการเงินตามลักษณะความเสี่ยงด้านเครดิตที่คล้ายคลึงกัน เช่น สถานการณ์ค้างชำระและอันดับความน่าเชื่อถือ

ผลขาดทุนด้านเครดิตที่คาดว่าจะเกิดขึ้นมีการประเมินใหม่ ณ สิ้นรอบระยะเวลาที่รายงาน เพื่อสะท้อนการเปลี่ยนแปลงของความเสี่ยงด้านเครดิตของเครื่องมือทางการเงินนับจากวันที่รับรู้รายการเมื่อเริ่มแรก การเพิ่มขึ้นของค่าเผื่อผลขาดทุนแสดงเป็นขาดทุนจากการด้อยค่าในกำไรหรือขาดทุน

การตัดจำหน่าย

มูลค่าตามบัญชีขั้นต้นของสินทรัพย์ทางการเงินจะถูกตัดจำหน่ายเมื่อบริษัทไม่สามารถคาดการณ์ได้อย่างสมเหตุสมผลว่าจะได้รับคืนเงิน หากมีการรับเงินคืนในภายหลังจากสินทรัพย์ที่มีการตัดจำหน่ายแล้ว จะรับรู้เป็นการกลับรายการการด้อยค่าในกำไรหรือขาดทุนในงวดที่ได้รับคืน

นโยบายการบัญชีที่ถือปฏิบัติก่อนวันที่ 1 มกราคม 2563

สินทรัพย์ทางการเงินอื่นของบริษัทได้รับการทบทวนทุกสิ้นรอบระยะเวลารายงานว่ามีข้อบ่งชี้เรื่องการด้อยค่าหรือไม่ ในกรณีที่มีข้อบ่งชี้จะทำการประมาณมูลค่าสินทรัพย์ที่คาดว่าจะได้รับคืน

ผลขาดทุนจากการด้อยค่ารับรู้เมื่อมูลค่าตามบัญชีของสินทรัพย์สูงกว่ามูลค่าที่คาดว่าจะได้รับคืน ผลขาดทุนจากการด้อยค่าบันทึกในกำไรหรือขาดทุน

เมื่อมีการลดลงในมูลค่ายุติธรรมของสินทรัพย์ทางการเงินเผื่อขายซึ่งได้บันทึกในกำไรขาดทุนเบ็ดเสร็จอื่น และมีความชัดเจนว่าสินทรัพย์ดังกล่าวมีการด้อยค่า ผลขาดทุนซึ่งเคยบันทึกในกำไรขาดทุนเบ็ดเสร็จอื่น จะถูกบันทึกในกำไรหรือขาดทุนถึงแม้ว่าจะยังไม่มีการตัดรายการสินทรัพย์ทางการเงินดังกล่าว ผลขาดทุนที่บันทึกในกำไรหรือขาดทุนเป็นผลต่างระหว่างมูลค่ายุติธรรมในปัจจุบันของสินทรัพย์กับราคาทุนที่ซื้อหักด้วยผลขาดทุนจากการด้อยค่าของสินทรัพย์ทางการเงินนั้นๆ ซึ่งเคยรับรู้แล้วในกำไรหรือขาดทุน

การคำนวณมูลค่าที่คาดว่าจะได้รับคืน

มูลค่าที่คาดว่าจะได้รับคืนของหลักทรัพย์ที่ถือไว้จนกว่าจะครบกำหนดที่บันทึกโดยวิธีราคาทุนตัดจำหน่าย คำนวณโดยการหามูลค่าปัจจุบันของประมาณการกระแสเงินสดที่จะได้รับในอนาคต คิดลดด้วยอัตราผลตอบแทนที่แท้จริง

มูลค่าที่คาดว่าจะได้รับคืนของสินทรัพย์ทางการเงินสำหรับหลักทรัพย์เผื่อขาย คำนวณโดยอ้างอิงถึงมูลค่ายุติธรรม

การกลับรายการด้อยค่า

ผลขาดทุนจากการด้อยค่าของสินทรัพย์ทางการเงินจะถูกกลับรายการเมื่อมูลค่าที่คาดว่าจะได้รับคืนเพิ่มขึ้นในภายหลังและการเพิ่มขึ้นนั้นสัมพันธ์โดยตรงกับผลขาดทุนจากการด้อยค่าที่เคยรับรู้ในกำไรหรือขาดทุน

(ฌ)	การด้อยค่าสินทรัพย์ที่ไม่ใช่สินทรัพย์ทางการเงิน

มูลค่าตามบัญชีของสินทรัพย์ของบริษัทได้รับการทบทวนทุกสิ้นรอบระยะเวลารายงานว่ามีข้อบ่งชี้เรื่องการด้อยค่าหรือไม่ ในกรณีที่มีข้อบ่งชี้จะทำการประมาณมูลค่าสินทรัพย์ที่คาดว่าจะได้รับคืน สำหรับมูลค่าที่คาดว่าจะได้รับคืนของสินทรัพย์ไม่มีตัวตนที่มีอายุการใช้ประโยชน์ไม่ทราบแน่นอน หรือยังไม่พร้อมใช้งานจะถูกประมาณทุกปีในช่วงเวลาเดียวกัน

ผลขาดทุนจากการด้อยค่ารับรู้เมื่อมูลค่าตามบัญชีของสินทรัพย์หรือหน่วยสินทรัพย์ที่ก่อให้เกิดเงินสดสูงกว่ามูลค่าที่คาดว่าจะได้รับคืน ผลขาดทุนจากการด้อยค่าบันทึกในกำไรหรือขาดทุน

การคำนวณมูลค่าที่คาดว่าจะได้รับคืน

มูลค่าที่คาดว่าจะได้รับคืนของสินทรัพย์ที่ไม่ใช่สินทรัพย์ทางการเงิน หมายถึง มูลค่าจากการใช้ของสินทรัพย์หรือมูลค่ายุติธรรมของสินทรัพย์หักต้นทุนในการขายแล้วแต่มูลค่าใดจะสูงกว่า การประเมินมูลค่าจากการใช้ของสินทรัพย์ ประมาณจากกระแสเงินสดที่จะได้รับในอนาคตคิดลดเป็นมูลค่าปัจจุบันโดยใช้อัตราคิดลดก่อนคำนึงถึงภาษีเงินได้เพื่อให้สะท้อนมูลค่าที่อาจประเมินได้ในตลาดปัจจุบัน ซึ่งแปรไปตามเวลาและความเสี่ยงที่มีต่อสินทรัพย์ สำหรับสินทรัพย์ที่ไม่ก่อให้เกิดกระแสเงินสดรับโดยอิสระจากสินทรัพย์อื่น จะพิจารณามูลค่าที่คาดว่าจะได้รับคืนรวมกับหน่วยสินทรัพย์ที่ก่อให้เกิดเงินสดที่สินทรัพย์นั้นเกี่ยวข้องด้วย

การกลับรายการด้อยค่า

ผลขาดทุนจากการด้อยค่าของสินทรัพย์ที่ไม่ใช่สินทรัพย์ทางการเงินอื่นๆ ที่เคยรับรู้ในงวดก่อนจะถูกประเมินทุกรอบระยะเวลารายงานว่ามีข้อบ่งชี้เรื่องการด้อยค่าหรือไม่ ซึ่งหากมีการเปลี่ยนแปลงประมาณการที่ใช้ในการคำนวณมูลค่าที่คาดว่าจะได้รับคืน ผลขาดทุนจากการด้อยค่าจะถูกกลับรายการเพียงเท่าที่มูลค่าตามบัญชีของสินทรัพย์ไม่เกินกว่ามูลค่าตามบัญชีภายหลังหักด้วยค่าเสื่อมราคาสะสมหรือค่าตัดจำหน่ายสะสม เสมือนหนึ่งไม่เคยมีการบันทึกผลขาดทุนจากการด้อยค่ามาก่อน

(ญ)	เจ้าหนี้การค้าและเจ้าหนี้อื่น

เจ้าหนี้การค้าและเจ้าหนี้อื่น แสดงด้วยราคาทุน

(ฎ)	หนี้สินที่เกิดจากสัญญา

หนี้สินที่เกิดจากสัญญาเป็นภาระผูกพันที่จะต้องโอนสินค้าหรือบริการให้กับลูกค้า หนี้สินที่เกิดจากสัญญารับรู้เมื่อบริษัทได้รับชำระหรือมีสิทธิที่ปราศจากเงื่อนไขในการได้รับสิ่งตอบแทนที่เรียกคืนไม่ได้จากลูกค้าก่อนที่บริษัทรับรู้รายได้ที่เกี่ยวข้อง

(ฏ)	ผลประโยชน์ของพนักงาน

โครงการสมทบเงิน

ภาระผูกพันในการสมทบเข้าโครงการสมทบเงินจะถูกรับรู้เป็นค่าใช้จ่ายพนักงานในกำไรหรือขาดทุนในรอบระยะเวลาที่พนักงานได้ทำงานให้กับกิจการ

โครงการผลประโยชน์ที่กำหนดไว้

ภาระผูกพันสุทธิของบริษัทจากโครงการผลประโยชน์ที่กำหนดไว้ถูกคำนวณแยกต่างหากเป็นรายโครงการจากการประมาณผลประโยชน์ในอนาคตที่เกิดจากการทำงานของพนักงานในงวดปัจจุบันและงวดก่อนๆ ผลประโยชน์ดังกล่าวได้มีการคิดลดกระแสเงินสดเพื่อให้เป็นมูลค่าปัจจุบัน

การคำนวณภาระผูกพันของโครงการผลประโยชน์ที่กำหนดไว้นั้นใช้หลักคณิตศาสตร์ประกันภัยซึ่งจัดทำโดยนักคณิตศาสตร์ประกันภัยที่ได้รับอนุญาต โดยวิธีคิดลดแต่ละหน่วยที่ประมาณการไว้

ในการวัดมูลค่าใหม่ของหนี้สินผลประโยชน์ที่กำหนดไว้สุทธิ ผลกำไรหรือขาดทุนจากการประมาณการตามหลักคณิตศาสตร์ประกันภัยจะถูกรับรู้รายการในกำไรขาดทุนเบ็ดเสร็จอื่น บริษัทกำหนดดอกเบี้ยจ่ายของหนี้สินผลประโยชน์ที่กำหนดไว้สุทธิโดยใช้อัตราคิดลดที่ใช้วัดมูลค่าภาระผูกพันตามโครงการผลประโยชน์ ณ ต้นปี โดยคำนึงถึงการเปลี่ยนแปลงใดๆ ในหนี้สินผลประโยชน์ที่กำหนดไว้สุทธิซึ่งเป็นผลมาจากการสมทบเงินและการจ่ายชำระผลประโยชน์ ดอกเบี้ยจ่ายสุทธิและค่าใช้จ่ายอื่นๆ ที่เกี่ยวข้องกับโครงการผลประโยชน์รับรู้รายการในกำไรหรือขาดทุน

เมื่อมีการเปลี่ยนแปลงผลประโยชน์ของโครงการหรือการลดขนาดโครงการ การเปลี่ยนแปลงในผลประโยชน์ที่เกี่ยวข้องกับการบริการในอดีต หรือ ผลกำไรหรือขาดทุนจากการลดขนาดโครงการต้องรับรู้ในกำไรหรือขาดทุนทันที บริษัทรับรู้ผลกำไรและขาดทุนจากการจ่ายชำระผลประโยชน์พนักงานเมื่อเกิดขึ้น

ผลประโยชน์ระยะยาวอื่น

ภาระผูกพันสุทธิของบริษัทที่เป็นผลประโยชน์ระยะยาวของพนักงานเป็นผลประโยชน์ในอนาคตที่เกิดจากการทำงานของพนักงานในงวดปัจจุบันและงวดก่อนๆ ซึ่งผลประโยชน์นี้ได้คิดลดกระแสเงินสดเพื่อให้เป็นมูลค่าปัจจุบัน การวัดมูลค่าใหม่จะรับรู้ในกำไรหรือขาดทุนเมื่อเกิดขึ้น

ผลประโยชน์เมื่อเลิกจ้าง

ผลประโยชน์เมื่อเลิกจ้างจะรับรู้เป็นค่าใช้จ่ายเมื่อวันใดวันหนึ่งต่อไปนี้เกิดขึ้นก่อน เมื่อบริษัทไม่สามารถยกเลิกข้อเสนอการให้ผลประโยชน์ดังกล่าวได้อีกต่อไป หรือเมื่อบริษัทรับรู้ต้นทุนสำหรับการปรับโครงสร้าง หากระยะเวลาการจ่ายผลประโยชน์เกินกว่า 12 เดือนนับจากวันสิ้นรอบระยะเวลารายงาน ผลประโยชน์ดังกล่าวจะถูกคิดลดกระแสเงินสด

ผลประโยชน์ระยะสั้นของพนักงาน

ผลประโยชน์ระยะสั้นของพนักงานรับรู้เป็นค่าใช้จ่ายเมื่อพนักงานทำงานให้ หนี้สินรับรู้ด้วยมูลค่าที่คาดว่าจะจ่ายชำระ หากบริษัทมีภาระผูกพันตามกฎหมายหรือภาระผูกพันโดยอนุมานที่จะต้องจ่ายอันเป็นผลมาจากการที่พนักงานได้ทำงานให้ในอดีตและภาระผูกพันนี้สามารถประมาณได้อย่างสมเหตุสมผล

(ฐ)	ประมาณการหนี้สิน

ประมาณการหนี้สินจะรับรู้ก็ต่อเมื่อบริษัทมีภาระผูกพันตามกฎหมายหรือภาระผูกพันโดยอนุมานที่เกิดขึ้นในปัจจุบันซึ่งเป็นผลมาจากเหตุการณ์ในอดีตที่ประมาณการได้อย่างน่าเชื่อถือ และมีความเป็นไปได้ค่อนข้างแน่นอนว่าประโยชน์เชิงเศรษฐกิจจะต้องถูกจ่ายไปเพื่อชำระภาระผูกพันดังกล่าว ประมาณการหนี้สินพิจารณาจากการคิดลดกระแสเงินสดที่จะจ่ายในอนาคตโดยใช้อัตราคิดลดในตลาดปัจจุบันก่อนคำนึงถึงภาษีเงินได้ เพื่อให้สะท้อนจำนวนที่อาจประเมินได้ในตลาดปัจจุบันซึ่งแปรไปตามเวลาและความเสี่ยงที่มีต่อหนี้สิน ประมาณการหนี้สินส่วนที่เพิ่มขึ้นเนื่องจากเวลาที่ผ่านไปรับรู้เป็นต้นทุนทางการเงิน

(ฑ)	การวัดมูลค่ายุติธรรม

มูลค่ายุติธรรมคือราคาที่จะได้รับจากการขายสินทรัพย์หรือจ่ายชำระเพื่อโอนหนี้สินในรายการที่เกิดขึ้นในสภาพปกติระหว่างผู้ร่วมตลาด ณ วันที่วัดมูลค่า มูลค่ายุติธรรมของหนี้สินสะท้อนผลกระทบของความเสี่ยงที่ไม่สามารถปฏิบัติตามข้อกำหนดของภาระผูกพัน

นโยบายการบัญชีและการเปิดเผยข้อมูลของบริษัทหลายข้อกำหนดให้มีการวัดมูลค่ายุติธรรมทั้งสินทรัพย์และหนี้สินทางการเงินและไม่ใช่ทางการเงิน

บริษัทวัดมูลค่ายุติธรรมของเครื่องมือทางการเงินโดยใช้ราคาเสนอซื้อขายในตลาดที่มีสภาพคล่อง หากสามารถหาได้ ตลาดจะถือว่ามี ‘สภาพคล่อง’ หากรายการซื้อขายของสินทรัพย์หรือหนี้สินเกิดขึ้นอย่างสม่ำเสมอในจำนวนที่เพียงพอซึ่งสามารถให้ข้อมูลราคาได้อย่างต่อเนื่อง

หากไม่มีราคาเสนอซื้อขายในตลาดที่มีสภาพคล่อง บริษัทใช้เทคนิคการประเมินมูลค่าที่ใช้ข้อมูลที่สามารถสังเกตได้ที่มีความเกี่ยวข้องให้มากที่สุด และลดการใช้ข้อมูลที่ไม่สามารถสังเกตได้ให้น้อยที่สุด การเลือกเทคนิคการประเมินมูลค่าจะพิจารณาปัจจัยทั้งหมดที่ผู้ร่วมตลาดคำนึงถึงในการกำหนดราคาของรายการ

หลักฐานที่ดีที่สุดสำหรับมูลค่ายุติธรรมของเครื่องมือทางการเงิน ณ วันที่รับรู้รายการเมื่อเริ่มแรกคือราคาของการทำรายการ หากบริษัทพิจารณาว่ามูลค่ายุติธรรม ณ วันที่รับรู้รายการเมื่อเริ่มแรกแตกต่างจากราคาของการทำรายการ เครื่องมือทางการเงินจะถูกวัดมูลค่าเมื่อเริ่มแรกด้วยมูลค่ายุติธรรม โดยผลต่างระหว่างมูลค่ายุติธรรม ณ วันที่รับรู้รายการเมื่อเริ่มแรกและราคาของการทำรายการจะรับรู้ในกำไรหรือขาดทุนด้วยเกณฑ์ที่เหมาะสม

การวัดมูลค่ายุติธรรมของสินทรัพย์หรือหนี้สิน บริษัทใช้ข้อมูลที่สามารถสังเกตได้ให้มากที่สุดเท่าที่จะทำได้ มูลค่ายุติธรรมเหล่านี้ถูกจัดประเภทในแต่ละลำดับชั้นของมูลค่ายุติธรรมตามข้อมูลที่ใช้ในการประเมินมูลค่าดังนี้

ข้อมูลระดับ 1 : เป็นราคาเสนอซื้อขาย (ไม่ต้องปรับปรุง) ในตลาดที่มีสภาพคล่องสำหรับสินทรัพย์หรือหนี้สินอย่างเดียวกัน และกิจการสามารถเข้าถึงตลาดนั้น ณ วันที่วัดมูลค่า

ข้อมูลระดับ 2 : เป็นข้อมูลอื่นที่สังเกตได้โดยตรง (เช่น ราคาขาย) หรือโดยอ้อม (เช่น ราคาที่สังเกตได้) สำหรับสินทรัพย์หรือหนี้สินนั้น นอกเหนือจากราคาเสนอซื้อขายซึ่งรวมอยู่ในข้อมูลระดับ 1

ข้อมูลระดับ 3 : เป็นข้อมูลที่ไม่สามารถสังเกตได้สำหรับสินทรัพย์หรือหนี้สินนั้น

หากข้อมูลที่นำมาใช้ในการวัดมูลค่ายุติธรรมของสินทรัพย์หรือหนี้สินถูกจัดประเภทลำดับชั้นที่แตกต่างกัน
การวัดมูลค่ายุติธรรมในภาพรวมจะถูกจัดประเภทในระดับเดียวกันกับลำดับชั้นของมูลค่ายุติธรรมของข้อมูลที่อยู่ในระดับต่ำสุดที่มีนัยสำคัญสำหรับการวัดมูลค่ายุติธรรมในภาพรวม

บริษัทรับรู้การโอนระหว่างลำดับชั้นของมูลค่ายุติธรรม ณ วันสิ้นรอบระยะเวลารายงานที่การโอนเกิดขึ้น

(ฒ)	รายได้

รายได้รับรู้เมื่อลูกค้ามีอำนาจควบคุมในสินค้าหรือบริการด้วยจำนวนเงินที่สะท้อนถึงสิ่งตอบแทนที่บริษัทคาดว่าจะมีสิทธิได้รับซึ่งไม่รวมจำนวนเงินที่เก็บแทนบุคคลที่สามและภาษีมูลค่าเพิ่ม

รายได้ค่าธรรมเนียม

รายได้ค่าทรัพย์สินทางปัญญา รายได้ค่าธรรมเนียมการจัดการบริหารและรายได้ค่าบริการรับรู้เป็นรายได้ตลอดระยะเวลาการให้สิทธิและการให้บริการ

รายได้ค่าเช่า

รายได้ค่าเช่ารับรู้ในกำไรหรือขาดทุนโดยวิธีเส้นตรงตลอดอายุสัญญาเช่า

เงินปันผลรับ

เงินปันผลรับบันทึกในกำไรหรือขาดทุนในวันที่บริษัทมีสิทธิได้รับเงินปันผล

(ณ)	ดอกเบี้ย

ดอกเบี้ยรับและดอกเบี้ยจ่ายรับรู้ในกำไรหรือขาดทุนด้วยอัตราดอกเบี้ยที่แท้จริง อัตราดอกเบี้ยที่แท้จริงคืออัตราที่ใช้คิดลดประมาณการการจ่ายชำระเงินหรือรับเงินในอนาคตตลอดอายุที่คาดการณ์ไว้ของเครื่องมือทางการเงินของ

มูลค่าตามบัญชีขั้นต้นของสินทรัพย์ทางการเงิน หรือ

ราคาทุนตัดจำหน่ายของหนี้สินทางการเงิน

ในการคำนวณดอกเบี้ยรับและดอกเบี้ยจ่าย อัตราดอกเบี้ยที่แท้จริงจะนำมาใช้กับมูลค่าตามบัญชีขั้นต้นของสินทรัพย์ (เมื่อสินทรัพย์ไม่มีการด้อยค่าด้านเครดิต) หรือราคาทุนตัดจำหน่ายของหนี้สิน อย่างไรก็ตามสำหรับสินทรัพย์ทางการเงินที่มีการด้อยค่าด้านเครดิตภายหลังการรับรู้เมื่อเริ่มแรก รายได้ดอกเบี้ยจะคำนวณโดยการใช้อัตราดอกเบี้ยที่แท้จริงกับมูลค่าตามบัญชีของสินทรัพย์ทางการเงินหลังหักขาดทุนจากการด้อยค่า หากสินทรัพย์ไม่มีการด้อยค่าเครดิตอีกต่อไป การคำนวณรายได้ดอกเบี้ยจะเปลี่ยนกลับไปคำนวณจากมูลค่าตามบัญชีขั้นต้นของสินทรัพย์

(ด)	ค่าใช้จ่าย

ต้นทุนทางการเงิน

ต้นทุนทางการเงิน ประกอบด้วย ดอกเบี้ยจ่ายของเงินกู้ยืม ประมาณการหนี้สินและสิ่งตอบแทนที่คาดว่าจะต้องจ่ายส่วนที่เพิ่มขึ้นเนื่องจากเวลาที่ผ่านไป และเงินปันผลของหุ้นบุริมสิทธิซึ่งถูกจัดประเภทเป็นหนี้สิน

ต้นทุนการกู้ยืมที่ไม่ได้เกี่ยวกับการได้มา การก่อสร้างหรือการผลิตสินทรัพย์ที่เข้าเงื่อนไขรับรู้ในกำไรหรือขาดทุน โดยใช้วิธีอัตราดอกเบี้ยที่แท้จริง

ค่าใช้จ่ายสำหรับแผนการออกจากงานด้วยความเห็นชอบร่วมกัน

บริษัทได้เสนอสิทธิให้พนักงานจำนวนหนึ่งที่เข้าหลักเกณฑ์สำหรับการออกจากงานด้วยความเห็นชอบร่วมกันพนักงานที่เห็นชอบกับข้อเสนอจะได้รับเงินจำนวนหนึ่งโดยคำนวณผันแปรตามเงินเดือนล่าสุด จำนวนปีที่ทำงานหรือจำนวนเดือนคงเหลือก่อนการเกษียณตามปกติ บริษัทบันทึกเป็นค่าใช้จ่ายเมื่อมีแผนการออกจากงานด้วยความเห็นชอบร่วมกัน

(ต)	ภาษีเงินได้

ค่าใช้จ่ายภาษีเงินได้สำหรับปี ประกอบด้วย ภาษีเงินได้ของงวดปัจจุบันและภาษีเงินได้รอการตัดบัญชี ภาษีเงินได้ของงวดปัจจุบันและภาษีเงินได้รอการตัดบัญชีรับรู้ในกำไรหรือขาดทุน เว้นแต่ในส่วนที่เกี่ยวกับรายการที่รับรู้โดยตรงในส่วนของผู้ถือหุ้นหรือกำไรขาดทุนเบ็ดเสร็จอื่น

ภาษีเงินได้ของงวดปัจจุบัน

ภาษีเงินได้ของงวดปัจจุบัน ได้แก่ ภาษีที่คาดว่าจะจ่ายชำระหรือได้รับชำระ โดยคำนวณจากผลกำไรหรือขาดทุนประจำปีที่ต้องเสียภาษี โดยใช้อัตราภาษีที่ประกาศใช้หรือที่คาดว่ามีผลบังคับใช้ ณ วันสิ้นรอบระยะเวลารายงาน ตลอดจนการปรับปรุงทางภาษีที่เกี่ยวกับรายการในปีก่อนๆ

ภาษีเงินได้รอการตัดบัญชี

ภาษีเงินได้รอการตัดบัญชีบันทึกโดยคำนวณจากผลแตกต่างชั่วคราวที่เกิดขึ้นระหว่างมูลค่าตามบัญชีของสินทรัพย์และหนี้สินและจำนวนที่ใช้เพื่อความมุ่งหมายทางภาษี ภาษีเงินได้รอการตัดบัญชีจะไม่ถูกรับรู้เมื่อเกิดจากผลแตกต่างชั่วคราวต่อไปนี้ การรับรู้สินทรัพย์หรือหนี้สินในครั้งแรกซึ่งเป็นรายการที่ไม่ใช่การรวมธุรกิจและรายการนั้นไม่มีผลกระทบต่อกำไรขาดทุนทางบัญชีหรือทางภาษี และผลแตกต่างที่เกี่ยวข้องกับเงินลงทุนในบริษัทย่อยและการร่วมค้าหากเป็นไปได้ว่าจะไม่กลับรายการในอนาคตอันใกล้ ภาษีเงินได้รอการตัดบัญชีวัดมูลค่าโดยใช้อัตราภาษีที่คาดว่าจะใช้กับผลแตกต่างชั่วคราวเมื่อมีการกลับรายการโดยใช้อัตราภาษีที่ประกาศใช้หรือที่คาดว่ามีผลบังคับใช้ ณ วันสิ้นรอบระยะเวลารายงาน

การวัดมูลค่าของสินทรัพย์และหนี้สินภาษีเงินได้รอการตัดบัญชีต้องสะท้อนถึงผลกระทบทางภาษีที่จะเกิดจากลักษณะวิธีการที่บริษัทคาดว่าจะได้รับผลประโยชน์จากสินทรัพย์หรือจะจ่ายชำระหนี้สินตามมูลค่าตามบัญชี ณ วันสิ้นรอบระยะเวลารายงาน

ในการกำหนดมูลค่าของภาษีเงินได้ปัจจุบันและภาษีเงินได้รอการตัดบัญชี บริษัทต้องคำนึงถึงผลกระทบของสถานการณ์ทางภาษีที่ไม่แน่นอนและอาจทำให้จำนวนภาษีที่ต้องจ่ายเพิ่มขึ้น และมีดอกเบี้ยที่ต้องชำระ บริษัทเชื่อว่าได้ตั้งภาษีเงินได้ค้างจ่ายเพียงพอสำหรับภาษีเงินได้ที่จะจ่ายในอนาคตซึ่งเกิดจากการประเมินผลกระทบจากหลายปัจจัย รวมถึงการตีความทางกฎหมายภาษี และจากประสบการณ์ในอดีต การประเมินนี้อยู่บนพื้นฐานการประมาณการและข้อสมมติ และอาจจะเกี่ยวข้องกับการตัดสินใจเกี่ยวกับเหตุการณ์ในอนาคต ข้อมูลใหม่ๆ อาจจะทำให้บริษัทเปลี่ยนการตัดสินใจโดยขึ้นอยู่กับความเพียงพอของภาษีเงินได้ค้างจ่ายที่มีอยู่ การเปลี่ยนแปลงในภาษีเงินได้ค้างจ่ายจะกระทบต่อค่าใช้จ่ายภาษีเงินได้ในงวดที่เกิดการเปลี่ยนแปลง

สินทรัพย์ภาษีเงินได้รอการตัดบัญชีและหนี้สินภาษีเงินได้รอการตัดบัญชีสามารถหักกลบได้เมื่อกิจการมีสิทธิตามกฎหมายที่จะนำสินทรัพย์ภาษีเงินได้ของงวดปัจจุบันมาหักกลบกับหนี้สินภาษีเงินได้ของงวดปัจจุบันและภาษีเงินได้นี้ประเมินโดยหน่วยงานจัดเก็บภาษีหน่วยงานเดียวกันสำหรับหน่วยภาษีเดียวกันหรือหน่วยภาษีต่างกันสำหรับหน่วยภาษีต่างกันนั้นกิจการมีความตั้งใจจะจ่ายชำระหนี้สินและสินทรัพย์ภาษีเงินได้ของงวดปัจจุบันด้วยยอดสุทธิหรือตั้งใจจะรับคืนสินทรัพย์และจ่ายชำระหนี้สินในเวลาเดียวกัน

สินทรัพย์ภาษีเงินได้รอการตัดบัญชีจะบันทึกต่อเมื่อมีความเป็นไปได้ค่อนข้างแน่ว่ากำไรเพื่อเสียภาษีในอนาคตจะมีจำนวนเพียงพอกับการใช้ประโยชน์จากผลแตกต่างชั่วคราวดังกล่าว กำไรเพื่อเสียภาษีในอนาคตต้องพิจารณาถึงการกลับรายการผลแตกต่างชั่วคราวที่เกี่ยวข้อง ดังนั้น กำไรเพื่อเสียภาษีในอนาคตหลังปรับปรุงการกลับรายการผลแตกต่างชั่วคราวที่พิจารณาจากแผนธุรกิจของบริษัทแล้วอาจมีจำนวนไม่เพียงพอที่จะบันทึกสินทรัพย์ภาษีเงินได้ทั้งจำนวน สินทรัพย์ภาษีเงินได้รอการตัดบัญชีจะถูกทบทวน ณ ทุกวันสิ้นรอบระยะเวลารายงานและจะถูกปรับลดลงเท่าที่ประโยชน์ทางภาษีจะมีโอกาสถูกใช้จริง

(ถ)	เงินตราต่างประเทศ

รายการบัญชีที่เป็นเงินตราต่างประเทศ

รายการบัญชีที่เป็นเงินตราต่างประเทศแปลงค่าแต่ละสกุลเงินเป็นสกุลเงินที่ใช้ในการดำเนินงาน โดยใช้อัตราแลกเปลี่ยน ณ วันที่เกิดรายการ

สินทรัพย์และหนี้สินที่เป็นตัวเงินและเป็นเงินตราต่างประเทศ ณ วันสิ้นรอบระยะเวลารายงาน แปลงค่าเป็นสกุลเงินที่ใช้ในการดำเนินงานโดยใช้อัตราแลกเปลี่ยน ณ วันสิ้นรอบระยะเวลารายงาน ผลแตกต่างของอัตราแลกเปลี่ยนที่เกิดจากการแปลงค่าจะบันทึกในกำไรหรือขาดทุน

สินทรัพย์และหนี้สินที่ไม่เป็นตัวเงินซึ่งเกิดจากรายการบัญชีที่เป็นเงินตราต่างประเทศและบันทึกตามเกณฑ์ราคาทุนเดิมแปลงค่าเป็นสกุลเงินที่ใช้ในการดำเนินงานโดยใช้อัตราแลกเปลี่ยน ณ วันที่เกิดรายการ ทั้งนี้รวมถึงรายการบัญชีที่เกิดจากการจ่ายชำระหรือรับชำระสิ่งตอบแทนล่วงหน้า

สินทรัพย์และหนี้สินที่ไม่เป็นตัวเงินซึ่งเกิดจากรายการบัญชีที่เป็นเงินตราต่างประเทศซึ่งแสดงด้วยมูลค่ายุติธรรมแปลงค่าเป็นสกุลเงินที่ใช้ในการดำเนินงานโดยใช้อัตราแลกเปลี่ยน ณ วันที่วัดมูลค่ายุติธรรม

(ท)	เครื่องมือทางการเงิน

นโยบายการบัญชีที่ถือปฏิบัติตั้งแต่วันที่ 1 มกราคม 2563

การรับรู้รายการและการวัดมูลค่าเมื่อเริ่มแรก

ลูกหนี้ ตราสารหนี้ที่บริษัทเป็นผู้ออก และเจ้าหนี้การค้ารับรู้รายการเมื่อเริ่มแรกเมื่อมีการออกตราสารเหล่านั้น สินทรัพย์ทางการเงินและหนี้สินทางการเงินอื่นๆ ทั้งหมดรับรู้รายการเมื่อเริ่มแรกเมื่อบริษัทเป็นคู่สัญญาตามข้อกำหนดของเครื่องมือทางการเงินนั้น

ลูกหนี้ที่ไม่มีองค์ประกอบเกี่ยวกับการจัดหาเงินที่มีนัยสำคัญวัดมูลค่าเมื่อเริ่มแรกด้วยราคาของการทำรายการ สินทรัพย์ทางการเงินและหนี้สินทางการเงินที่วัดมูลค่าด้วยมูลค่ายุติธรรมผ่านกำไรหรือขาดทุน วัดมูลค่าเมื่อเริ่มแรกด้วยมูลค่ายุติธรรม สินทรัพย์ทางการเงินและหนี้สินทางการเงินอื่น (นอกเหนือจากลูกหนี้ที่ไม่มีองค์ประกอบเกี่ยวกับการจัดหาเงินที่มีนัยสำคัญ หรือวัดมูลค่าด้วยมูลค่ายุติธรรมผ่านกำไรหรือขาดทุน) จะวัดมูลค่าเมื่อเริ่มแรกด้วยมูลค่ายุติธรรมบวกต้นทุนการทำรายการซึ่งเกี่ยวข้องโดยตรงกับการได้มาหรือการออกตราสาร

(2) 	การจัดประเภทรายการและการวัดมูลค่าภายหลัง

สินทรัพย์ทางการเงิน - การจัดประเภท

ณ วันที่รับรู้รายการเมื่อเริ่มแรก สินทรัพย์ทางการเงินจะถูกจัดประเภทรายการตามการวัดมูลค่า ได้แก่ การวัดมูลค่าด้วยราคาทุนตัดจำหน่าย มูลค่ายุติธรรมผ่านกำไรขาดทุนเบ็ดเสร็จอื่นหรือมูลค่ายุติธรรมผ่านกำไรหรือขาดทุน

สินทรัพย์ทางการเงินจะไม่ถูกจัดประเภทรายการใหม่ภายหลังการรับรู้รายการเมื่อเริ่มแรกเว้นแต่บริษัทมีการเปลี่ยนแปลงโมเดลธุรกิจในการบริหารสินทรัพย์ทางการเงิน ในกรณีดังกล่าวสินทรัพย์ทางการเงินที่ได้รับผลกระทบทั้งหมดจะถูกจัดประเภทรายการใหม่โดยทันทีเป็นต้นไปนับจากวันที่มีการเปลี่ยนแปลงการจัดประเภท

สินทรัพย์ทางการเงินที่ไม่ได้ถูกกำหนดให้วัดมูลค่ายุติธรรมผ่านกำไรหรือขาดทุนจะถูกวัดมูลค่าด้วยราคาทุนตัดจำหน่ายหากเข้าเงื่อนไขทั้งสองข้อดังต่อไปนี้

ถือครองสินทรัพย์ทางการเงินนั้นตามโมเดลธุรกิจที่มีวัตถุประสงค์เพื่อรับกระแสเงินสดตามสัญญา และ

ข้อกำหนดตามสัญญาของสินทรัพย์ทางการเงินซึ่งทำให้เกิดกระแสเงินสดเป็นการจ่ายเพียงเงินต้นและดอกเบี้ยจากยอดคงเหลือของเงินต้นในวันที่กำหนดไว้

ตราสารหนี้ที่ไม่ได้ถูกกำหนดให้วัดมูลค่ายุติธรรมผ่านกำไรหรือขาดทุนจะวัดมูลค่าด้วยมูลค่ายุติธรรมผ่านกำไรขาดทุนเบ็ดเสร็จอื่นได้หากเข้าเงื่อนไขทั้งสองข้อดังต่อไปนี้

ถือครองสินทรัพย์ทางการเงินนั้นตามโมเดลธุรกิจที่มีวัตถุประสงค์เพื่อรับกระแสเงินสดตามสัญญาและเพื่อขายสินทรัพย์ทางการเงิน และ

ข้อกำหนดตามสัญญาของสินทรัพย์ทางการเงินซึ่งทำให้เกิดกระแสเงินสดเป็นการจ่ายเพียงเงินต้นและดอกเบี้ยจากยอดคงเหลือของเงินต้นในวันที่กำหนดไว้

ณ วันที่รับรู้รายการเมื่อเริ่มแรกของเงินลงทุนในตราสารทุนที่ไม่ได้ถือไว้เพื่อค้า บริษัทอาจเลือกให้เงินลงทุนดังกล่าวแสดงการเปลี่ยนแปลงในมูลค่ายุติธรรมในภายหลังในกำไรขาดทุนเบ็ดเสร็จอื่น ซึ่งการเลือกนี้สามารถเลือกได้เป็นรายเงินลงทุนและเมื่อเลือกแล้วไม่สามารถแล้วไม่สามารถยกเลิกได้

สินทรัพย์ทางการเงินทั้งหมดที่ไม่ได้จัดประเภทให้วัดมูลค่าด้วยราคาทุนตัดจำหน่ายหรือมูลค่ายุติธรรมผ่านกำไรขาดทุนเบ็ดเสร็จอื่นตามที่ได้อธิบายไว้ข้างต้นจะวัดมูลค่าด้วยมูลค่ายุติธรรมผ่านกำไรหรือขาดทุน ซึ่งรวมถึงสินทรัพย์อนุพันธ์ทั้งหมด ณ วันที่รับรู้รายการเมื่อเริ่มแรก บริษัทสามารถเลือกให้สินทรัพย์ทางการเงินที่เข้าข้อกำหนดในการวัดมูลค่าด้วยราคาทุนตัดจำหน่ายหรือมูลค่ายุติธรรมผ่านกำไรขาดทุนเบ็ดเสร็จอื่น ถูกวัดมูลค่าด้วยมูลค่ายุติธรรมผ่านกำไรหรือขาดทุนหากการกำหนดดังกล่าวช่วยขจัดหรือลดความไม่สอดคล้องอย่างมีนัยสำคัญซึ่งอาจเกิดขึ้นซึ่งเมื่อเลือกแล้วไม่สามารถยกเลิกได้

สินทรัพย์ทางการเงิน - การประเมินโมเดลธุรกิจ

บริษัทได้ประเมินโมเดลธุรกิจของสินทรัพย์ทางการเงินโดยพิจารณานโยบายและวัตถุประสงค์ของการลงทุน ความเสี่ยง และผลตอบแทนจากการลงทุน

สินทรัพย์ทางการเงิน - การประเมินว่ากระแสเงินสดตามสัญญาเป็นการจ่ายเพียงเงินต้นและดอกเบี้ยจากยอดคงเหลือของเงินต้นหรือไม่

สำหรับวัตถุประสงค์ของการประเมินนี้ “เงินต้น” หมายถึง มูลค่ายุติธรรมของสินทรัพย์ทางการเงิน ณ วันที่รับรู้รายการเมื่อเริ่มแรก “ดอกเบี้ย” หมายถึง สิ่งตอบแทนจากมูลค่าเงินตามเวลาและความเสี่ยงด้านเครดิตที่เกี่ยวข้องกับจำนวนเงินต้นที่ค้างชำระในช่วงระยะเวลาใดระยะเวลาหนึ่งและความเสี่ยงในการกู้ยืมโดยทั่วไป และต้นทุน (เช่น ความเสี่ยงด้านสภาพคล่องและค่าใช้จ่ายในการบริหาร) รวมถึงอัตรากำไรขั้นต้น

ในการประเมินว่ากระแสเงินสดตามสัญญาเป็นการจ่ายเพียงเงินต้นและดอกเบี้ยหรือไม่ บริษัทพิจารณาข้อกำหนดตามสัญญาของเครื่องมือทางการเงิน ซึ่งรวมถึงการประเมินว่าสินทรัพย์ทางการเงินประกอบด้วยข้อกำหนดตามสัญญาที่สามารถเปลี่ยนแปลงระยะเวลาและจำนวนเงินของกระแสเงินสดตามสัญญาซึ่งอาจทำให้ไม่เข้าเงื่อนไข ในการประเมินบริษัทพิจารณาถึง

เหตุการณ์ที่อาจเกิดขึ้นซึ่งเป็นเหตุให้มีการเปลี่ยนแปลงจำนวนเงินและเวลาของกระแสเงินสด

เงื่อนไขที่อาจเปลี่ยนแปลงอัตราดอกเบี้ยตามสัญญา ซึ่งรวมถึงอัตราดอกเบี้ยผันแปร และ

เงื่อนไขเมื่อสิทธิเรียกร้องของบริษัทถูกจำกัดเฉพาะกระแสเงินสดจากสินทรัพย์ตามที่กำหนด (เช่น สินทรัพย์ทางการเงินที่ผู้ให้กู้ไม่มีสิทธิไล่เบี้ย)

สินทรัพย์ทางการเงิน - การวัดมูลค่าภายหลังและกำไรและขาดทุน

หนี้สินทางการเงิน - การจัดประเภทรายการ การวัดมูลค่าในภายหลังและกำไรและขาดทุน

หนี้สินทางการเงินจัดประเภทรายการตามการวัดมูลค่าด้วยราคาทุนตัดจำหน่ายหรือมูลค่ายุติธรรมผ่านกำไรหรือขาดทุน หนี้สินทางการเงินจะถูกจัดประเภทให้วัดมูลค่ายุติธรรมผ่านกำไรหรือขาดทุนหากให้ถือไว้เพื่อค้า ถือเป็นอนุพันธ์หรือกำหนดให้วัดมูลค่าเมื่อเริ่มแรกด้วยวิธีดังกล่าว หนี้สินทางการเงินที่วัดมูลค่าด้วยมูลค่ายุติธรรมผ่านกำไรหรือขาดทุนจะวัดมูลค่าด้วยมูลค่ายุติธรรมและรับรู้กำไรและขาดทุนสุทธิ รวมถึงดอกเบี้ยจ่ายในกำไรหรือขาดทุน หนี้สินทางการเงินอื่นที่วัดมูลค่าภายหลังด้วยราคาทุนตัดจำหน่ายด้วยวิธีดอกเบี้ยที่แท้จริง ดอกเบี้ยจ่ายและกำไรและขาดทุนจากอัตราแลกเปลี่ยนรับรู้ในกำไรหรือขาดทุน กำไรหรือขาดทุนที่เกิดจากการตัดรายการออกจากบัญชีให้รับรู้ในกำไรหรือขาดทุน

(3) 	การตัดรายการออกจากบัญชี

สินทรัพย์ทางการเงิน

บริษัทตัดรายการสินทรัพย์ทางการเงินออกจากบัญชีเมื่อสิทธิตามสัญญาที่จะได้รับกระแสเงินสดจากสินทรัพย์ทางการเงินหมดอายุหรือมีการโอนสิทธิในการรับกระแสเงินสดตามสัญญาในธุรกรรมซึ่งความเสี่ยงและผลตอบแทนของความเป็นเจ้าของเกือบทั้งหมดของสินทรัพย์ทางการเงินได้ถูกโอนหรือในกรณีที่บริษัทไม่ได้ทั้งโอนหรือคงไว้ซึ่งความเสี่ยงและผลตอบแทนของความเป็นเจ้าของเกือบทั้งหมดและไม่ได้คงไว้ซึ่งการควบคุมในสินทรัพย์ทางการเงิน

บริษัทเข้าทำธุรกรรมซึ่งมีการโอนสินทรัพย์ที่รับรู้ในงบแสดงฐานะการเงินแต่ยังคงความเสี่ยงและผลตอบแทนของความเป็นเจ้าของทั้งหมดหรือเกือบทั้งหมดในสินทรัพย์ที่โอนหรือบางส่วนของสินทรัพย์ ในกรณีนี้ สินทรัพย์ที่โอนจะไม่ถูกตัดรายการออกจากบัญชี

หนี้สินทางการเงิน

บริษัทตัดรายการหนี้สินทางการเงินออกจากบัญชีเมื่อภาระผูกพันตามสัญญาสิ้นสุดลง ยกเลิก หรือหมดอายุ บริษัทตัดรายการหนี้สินทางการเงินออกจากบัญชีหากมีการเปลี่ยนแปลงเงื่อนไขและกระแสเงินสดจากการเปลี่ยนแปลงหนี้สินมีความแตกต่างอย่างมีนัยสำคัญ โดยรับรู้หนี้สินทางการเงินใหม่ด้วยมูลค่ายุติธรรมที่สะท้อนเงื่อนไขที่เปลี่ยนแปลงแล้ว

การตัดรายการหนี้สินทางการเงินออกจากบัญชี ผลต่างระหว่างมูลค่าตามบัญชีที่ตัดรายการและสิ่งตอบแทนที่ต้องจ่าย (รวมถึงสินทรัพย์ที่ไม่ใช่เงินสดที่ได้โอนไปหรือหนี้สินที่รับมา) รับรู้ในกำไรหรือขาดทุน

(4) การหักกลบ

สินทรัพย์ทางการเงินและหนี้สินทางการเงินจะหักกลบกันเพื่อรายงานในงบแสดงฐานะการเงินด้วยจำนวนสุทธิก็ต่อเมื่อบริษัทมีสิทธิบังคับใช้ตามกฎหมายในการหักกลบจำนวนเงินที่รับรู้และบริษัทตั้งใจที่จะชำระด้วยจำนวนเงินสุทธิ หรือตั้งใจที่จะรับสินทรัพย์และชำระหนี้สินพร้อมกัน

นโยบายการบัญชีที่ถือปฏิบัติก่อนวันที่ 1 มกราคม 2563

เงินลงทุนในตราสารหนี้และตราสารทุนอื่น

ตราสารหนี้และตราสารทุนซึ่งเป็นหลักทรัพย์ในความต้องการของตลาดซึ่งถือไว้เพื่อค้า จัดประเภทเป็นสินทรัพย์หมุนเวียนและแสดงในมูลค่ายุติธรรม กำไรหรือขาดทุนจากการตีราคาหลักทรัพย์ได้บันทึกในกำไรหรือขาดทุน

ตราสารหนี้ซึ่งบริษัทตั้งใจและสามารถถือจนครบกำหนดจัดประเภทเป็นเงินลงทุนที่จะถือจนครบกำหนดและแสดงด้วยราคาทุนตัดจำหน่ายหักด้วยผลขาดทุนจากการด้อยค่าสะสม ผลต่างระหว่างราคาทุนที่ซื้อมากับมูลค่าไถ่ถอนของตราสารหนี้จะถูกตัดจ่ายโดยวิธีอัตราดอกเบี้ยที่แท้จริงตลอดอายุที่เหลือของตราสารหนี้

ตราสารหนี้และตราสารทุนซึ่งเป็นหลักทรัพย์ในความต้องการของตลาด นอกเหนือจากที่ถือไว้เพื่อค้าหรือตั้งใจถือไว้จนครบกำหนดจัดประเภทเป็นเงินลงทุนเผื่อขาย ภายหลังการรับรู้มูลค่าในครั้งแรก เงินลงทุนเผื่อขายแสดงด้วยมูลค่ายุติธรรม การเปลี่ยนแปลงของมูลค่ายุติธรรมรับรู้ในกำไรขาดทุนเบ็ดเสร็จอื่น ในกรณีที่เป็นเงินลงทุนประเภทที่มีดอกเบี้ยจะต้องบันทึกดอกเบี้ยในกำไรหรือขาดทุนโดยวิธีอัตราดอกเบี้ยที่แท้จริง

เงินลงทุนในตราสารทุนซึ่งไม่ใช่หลักทรัพย์ในความต้องการของตลาดแสดงด้วยราคาทุนหักด้วยผลขาดทุนจากการด้อยค่าสะสม

มูลค่ายุติธรรมของเครื่องมือทางการเงินสำหรับหลักทรัพย์เพื่อค้าและหลักทรัพย์เผื่อขายจะใช้ราคาเสนอซื้อ ณ วันสิ้นรอบระยะเวลารายงาน

การจำหน่ายเงินลงทุน

เมื่อมีการจำหน่ายเงินลงทุน ผลต่างระหว่างสิ่งตอบแทนสุทธิที่ได้รับและมูลค่าตามบัญชี รวมถึงผลกำไรหรือขาดทุนจากเปลี่ยนแปลงของมูลค่ายุติธรรมที่เคยบันทึกในกำไรขาดทุนเบ็ดเสร็จอื่นจะถูกบันทึกในกำไรหรือขาดทุน

ในกรณีที่บริษัทจำหน่ายเงินลงทุนที่ถืออยู่เพียงบางส่วน การคำนวณต้นทุนสำหรับเงินลงทุนที่จำหน่ายไปและเงินลงทุนที่ยังถืออยู่ใช้วิธีถัวเฉลี่ยถ่วงน้ำหนัก

5	บุคคลหรือกิจการที่เกี่ยวข้องกัน

บุคคลหรือกิจการเป็นบุคคลหรือกิจการที่เกี่ยวข้องกันกับบริษัท หากบริษัทมีอำนาจควบคุมหรือควบคุมร่วมกันหรือมีอิทธิพลอย่างมีนัยสำคัญทั้งทางตรงและทางอ้อมต่อบุคคลหรือกิจการในการตัดสินใจทางการเงินและการบริหารหรือในทางกลับกัน

รายการที่สำคัญกับกิจการที่เกี่ยวข้องกันสำหรับปีสิ้นสุดวันที่ 31 ธันวาคม และนโยบายการกำหนดราคาสรุปได้ดังนี้

ยอดคงเหลือ ณ วันที่ 31 ธันวาคม กับกิจการที่เกี่ยวข้องกันมีดังนี้

รายการเคลื่อนไหวระหว่างปีสำหรับเงินให้กู้ยืมระยะสั้นแก่กิจการที่เกี่ยวข้องกันมีดังนี้

รายการเคลื่อนไหวระหว่างปีสำหรับเงินกู้ยืมระยะสั้นจากกิจการที่เกี่ยวข้องกันมีดังนี้

ค่าตอบแทนคณะกรรมการบริษัทและผู้บริหารสำคัญ

ค่าตอบแทนคณะกรรมการบริษัทและผู้บริหารสำคัญ ประกอบด้วย ค่าตอบแทนที่จ่ายให้แก่คณะกรรมการบริษัทปูนซิเมนต์ไทย จำกัด (มหาชน) ตามข้อบังคับของบริษัท และค่าตอบแทนที่จ่ายให้แก่ผู้บริหารของบริษัท ซึ่งได้แก่ เงินเดือน โบนัส เงินตอบแทนพิเศษและอื่นๆ รวมทั้ง เงินสมทบกองทุนสำรองเลี้ยงชีพที่บริษัทจ่ายสมทบให้ผู้บริหารในฐานะพนักงานของบริษัท

6	เงินลงทุนในบริษัทย่อยและบริษัทร่วม

รายการเคลื่อนไหวสำหรับปีสิ้นสุดวันที่ 31 ธันวาคม สำหรับเงินลงทุนในบริษัทย่อยและบริษัทร่วม ซึ่งบันทึกโดยวิธีราคาทุน มีดังนี้

เงินลงทุนในบริษัทย่อยและบริษัทร่วม ณ วันที่ 31 ธันวาคม และเงินปันผลรับจากเงินลงทุนระหว่างปีสิ้นสุดวันเดียวกัน มีดังนี้

ในไตรมาสที่ 4 ของปี 2562 ที่ประชุมวิสามัญผู้ถือหุ้นของบริษัทเอสซีจี แพคเกจจิ้ง จำกัด (มหาชน) มีมติอนุมัติจ่ายเงินปันผลระหว่างกาลประจำปี 2562 เป็นเงินสดและหุ้นสามัญ โดยบริษัทได้รับเงินปันผลเป็นหุ้นสามัญจำนวน 1,548 ล้านหุ้น มูลค่าที่ตราไว้หุ้นละ 1 บาท คิดเป็นจำนวนเงิน 1,548 ล้านบาท

ในเดือนมกราคม 2563 บริษัทเอสซีจี ดิสทริบิวชั่น จำกัด ได้เรียกชำระค่าหุ้นเป็นจำนวนเงิน 1,047 ล้านบาท

ในไตรมาสที่ 4 ของปี 2563 บริษัทเอสซีจี แพคเกจจิ้ง จำกัด (มหาชน) (“SCGP”) ซึ่งเป็นบริษัทย่อยในธุรกิจแพจเกจจิ้ง ได้ทำการจัดสรรหุ้นสามัญเพิ่มทุน เพื่อเสนอขายให้แก่ประชาชนทั่วไปครั้งแรก (IPO) จำนวน 1,166.92 ล้านหุ้น (รวมการจัดสรรหุ้นสามัญเพิ่มทุนเพื่อรองรับการใช้สิทธิของผู้จัดหาหุ้นส่วนเกิน) จำนวนสุทธิ 40,092 ล้านบาท ทำให้บริษัทมีสัดส่วนการถือหุ้นใน SCGP ลดลงจากร้อยละ 99 เป็นร้อยละ 72

7	อสังหาริมทรัพย์เพื่อการลงทุน

บริษัทได้มีการประเมินมูลค่ายุติธรรมของอสังหาริมทรัพย์เพื่อการลงทุน โดยพิจารณาราคาตลาดตามเกณฑ์ของสินทรัพย์ที่ใช้งานอยู่ในปัจจุบัน ณ วันที่ 31 ธันวาคม 2563 มีมูลค่ายุติธรรมจำนวน 5,086 ล้านบาท (2562: 4,847 ล้านบาท)

การวัดมูลค่ายุติธรรมของอสังหาริมทรัพย์เพื่อการลงทุนถูกจัดลำดับชั้นการวัดมูลค่ายุติธรรมอยู่ในระดับที่ 3 จากเกณฑ์ข้อมูลที่นำมาใช้ ซึ่งใช้วิธีการคิดลดกระแสเงินสดและวิธีราคาตลาดในการประเมินมูลค่ายุติธรรม

8	ที่ดิน อาคารและอุปกรณ์

ในปี 2563 สินทรัพย์สิทธิการใช้ของบริษัทเพิ่มขึ้นเป็นจำนวน 109 ล้านบาท

9	สัญญาเช่า

ในฐานะผู้เช่า

สัญญาเช่าสินทรัพย์ของบริษัท ส่วนใหญ่ ได้แก่ ที่ดิน และยานพาหนะ โดยสัญญาเช่ามีอายุสัญญา 2 ปี ถึง 5 ปี และ 30 ปี ซึ่งค่าเช่ากำหนดชำระล่วงหน้าและชำระเป็นงวดๆ

ในฐานะผู้ให้เช่า

บริษัทให้เช่าอสังหาริมทรัพย์เพื่อการลงทุนซึ่งถือเป็นสัญญาเช่าดำเนินงาน เนื่องจากไม่ได้มีการโอนความเสี่ยงและผลตอบแทนทั้งหมด หรือเกือบทั้งหมดที่ให้แก่ผู้เช่า สัญญาเช่าของบริษัทประกอบด้วย ที่ดินและส่วนปรับปรุง และอาคารและสิ่งปลูกสร้าง ซึ่งมีอายุสัญญาเช่าอยู่ระหว่าง 1 ถึง 3 ปี โดยอาจต่ออายุสัญญาในภายหลังได้ สัญญาเช่าอสังหาริมทรัพย์เพื่อการลงทุนทั้งหมดกำหนดรายได้ค่าเช่าเป็นจำนวนคงที่

10	สินทรัพย์ไม่มีตัวตนอื่น

11	สินทรัพย์ภาษีเงินได้รอการตัดบัญชี (หนี้สินภาษีเงินได้รอการตัดบัญชี)

สินทรัพย์ภาษีเงินได้รอการตัดบัญชีและหนี้สินภาษีเงินได้รอการตัดบัญชีสามารถหักกลบได้เมื่อกิจการมีสิทธิตามกฎหมายที่จะนำสินทรัพย์ภาษีเงินได้ของงวดปัจจุบันมาหักกลบกับหนี้สินภาษีเงินได้ของงวดปัจจุบันและภาษีเงินได้นี้ประเมินโดยหน่วยงานจัดเก็บภาษีหน่วยงานเดียวกัน ซึ่งแสดงรวมไว้ในงบแสดงฐานะการเงินโดยมีรายละเอียดดังนี้

รายการเคลื่อนไหวของสินทรัพย์และหนี้สินภาษีเงินได้รอการตัดบัญชีที่เกิดขึ้นในระหว่างปี มีดังนี้

12	การเปลี่ยนแปลงของหนี้สินที่เกิดจากกิจกรรมจัดหาเงิน

การเปลี่ยนแปลงของหนี้สินที่มีสาระสำคัญที่เกิดจากกิจกรรมจัดหาเงินเป็นดังนี้

13	ประมาณการหนี้สินไม่หมุนเวียนสำหรับผลประโยชน์พนักงาน

บริษัทจ่ายค่าชดเชยผลประโยชน์ที่กำหนดไว้ตามข้อกำหนดของพระราชบัญญัติคุ้มครองแรงงาน พ.ศ. 2541 ในการให้ผลประโยชน์เมื่อเกษียณ และผลประโยชน์ระยะยาวอื่นแก่พนักงานตามสิทธิและอายุงาน

โครงการผลประโยชน์ที่กำหนดไว้มีความเสี่ยงจากการประมาณการตามหลักคณิตศาสตร์ประกันภัย ได้แก่ ความเสี่ยงของช่วงชีวิตและความเสี่ยงจากอัตราดอกเบี้ย

ประมาณการหนี้สินไม่หมุนเวียนสำหรับผลประโยชน์พนักงานในงบแสดงฐานะการเงิน ณ วันที่ 31 ธันวาคม

การเปลี่ยนแปลงในมูลค่าปัจจุบันของประมาณการหนี้สินไม่หมุนเวียนของโครงการผลประโยชน์

เมื่อวันที่ 5 เมษายน 2562 มีการประกาศในราชกิจจานุเบกษาเกี่ยวกับการปรับปรุงพระราชบัญญัติคุ้มครองแรงงาน โดยมีผลใช้บังคับเมื่อวันที่ 5 พฤษภาคม 2562 ซึ่งกำหนดให้นายจ้างต้องจ่ายค่าชดเชยให้ลูกจ้างที่ถูกเลิกจ้างเพิ่มเติม หากลูกจ้างทำงานติดต่อกันครบ 20 ปีขึ้นไป ลูกจ้างมีสิทธิได้รับค่าชดเชยไม่น้อยกว่าค่าจ้างอัตราสุดท้าย 400 วัน จากเดิมอัตราค่าชดเชยสูงสุดคือ 300 วัน ทั้งนี้บริษัทได้รับรู้ผลกระทบจากการเปลี่ยนแปลงดังกล่าวเป็นค่าใช้จ่าย 266 ล้านบาทในงบกำไรขาดทุน และทำให้กำไรสุทธิลดลง 213 ล้านบาท

ผลขาดทุนจากการประมาณการตามหลักคณิตศาสตร์ประกันภัยที่รับรู้ในกำไรขาดทุนเบ็ดเสร็จอื่น ณ วันสิ้นรอบระยะเวลารายงาน เกิดขึ้นจาก

ข้อสมมติในการประมาณการตามหลักคณิตศาสตร์ประกันภัย

ข้อสมมติหลักในการประมาณการตามหลักคณิตศาสตร์ประกันภัย ณ วันสิ้นรอบระยะเวลารายงาน

การวิเคราะห์ความอ่อนไหว

การเปลี่ยนแปลงในแต่ละข้อสมมติที่เกี่ยวข้องในการประมาณการตามหลักคณิตศาสตร์ประกันภัยที่อาจเป็นไปได้อย่างสมเหตุสมผล ณ วันสิ้นรอบระยะเวลารายงาน โดยถือว่าข้อสมมติอื่นๆ คงที่ จะมีผลกระทบต่อประมาณการหนี้สินไม่หมุนเวียนของโครงการผลประโยชน์ที่กำหนดไว้เป็นจำนวนเงินดังต่อไปนี้

แม้ว่าการวิเคราะห์นี้ไม่ได้คำนึงการกระจายตัวแบบเต็มรูปแบบของกระแสเงินสดที่คาดหวังภายใต้โครงการดังกล่าว แต่ได้แสดงประมาณการความอ่อนไหวของข้อสมมติต่างๆ

14	สำรองและองค์ประกอบอื่นของส่วนของผู้ถือหุ้น

สำรองตามกฎหมาย

ตามบทบัญญัติแห่งพระราชบัญญัติบริษัทมหาชน จำกัด พ.ศ. 2535 มาตรา 116 บริษัทจะต้องจัดสรรทุนสำรอง(“สำรองตามกฎหมาย”) อย่างน้อยร้อยละ 5 ของกำไรสุทธิประจำปีหลังจากหักขาดทุนสะสมยกมา (ถ้ามี) จนกว่าสำรองดังกล่าวมีจำนวนไม่น้อยกว่าร้อยละ 10 ของทุนจดทะเบียน เงินสำรองนี้จะนำไปจ่ายเป็นเงินปันผลไม่ได้

การเปลี่ยนแปลงในมูลค่ายุติธรรมของปี 2563

การเปลี่ยนแปลงในมูลค่ายุติธรรมประกอบด้วย

ผลสะสมของการเปลี่ยนแปลงในมูลค่ายุติธรรมสุทธิของตราสารทุนที่กำหนดให้วัดมูลค่ายุติธรรมผ่านกำไรขาดทุนเบ็ดเสร็จอื่นจนกระทั่งมีการตัดรายการ

ผลสะสมของการเปลี่ยนแปลงในมูลค่ายุติธรรมสุทธิของตราสารหนี้ที่วัดมูลค่ายุติธรรมผ่านกำไรขาดทุนเบ็ดเสร็จอื่นจนกระทั่งมีการตัดรายการหรือจัดประเภทรายการใหม่ มูลค่าดังกล่าวจะถูกปรับด้วยค่าเผื่อผลขาดทุน

การเปลี่ยนแปลงมูลค่ายุติธรรมของปี 2562

การเปลี่ยนแปลงมูลค่ายุติธรรมของเงินลงทุนเผื่อขายที่บันทึกไปยังส่วนของผู้ถือหุ้น รวมผลสะสมของการเปลี่ยนแปลงสุทธิในมูลค่ายุติธรรมของเงินลงทุนเผื่อขายจนกระทั่งมีการจำหน่ายเงินลงทุนนั้น

15	ค่าใช้จ่ายในการบริหาร

16	ค่าใช้จ่ายผลประโยชน์ของพนักงาน

บริษัทได้จัดให้มีเงินทุนสำรองเลี้ยงชีพเพื่อจ่ายให้พนักงานเมื่อออกจากงาน โดยบริษัทจ่ายในอัตราร้อยละ 5 ถึง 10 ของเงินเดือนพนักงาน ทั้งนี้ขึ้นอยู่กับอายุงานของพนักงาน

บริษัทได้จัดให้มีเงินกองทุนสำรองเลี้ยงชีพซึ่งได้จดทะเบียนเป็นนิติบุคคลกับกระทรวงการคลังตามพระราชบัญญัติกองทุนสำรองเลี้ยงชีพ พ.ศ. 2530 อีกประเภทหนึ่งสำหรับพนักงานของบริษัทบนพื้นฐานความสมัครใจของพนักงานในการเป็นสมาชิกของกองทุน พนักงานที่จะสมัครเป็นสมาชิกกองทุนนี้ต้องจ่ายเงินสะสมเป็นรายเดือนเข้ากองทุนในอัตราร้อยละ 2 ถึง 15 ของเงินเดือน และบริษัทจะจ่ายสมทบเป็นรายเดือนเข้ากองทุนในอัตราร้อยละ 5 ถึง 13 ของเงินเดือนสมาชิก ทั้งนี้ขึ้นอยู่กับอายุงานของสมาชิก

17	ภาษีเงินได้

การกระทบยอดเพื่อหาอัตราภาษีที่แท้จริง

สำหรับปีสิ้นสุดวันที่ 31 ธันวาคม 2563 และ 2562 อัตราภาษีเงินได้ที่แท้จริงของบริษัทไม่เท่ากับอัตราร้อยละ 20ตามประมวลรัษฎากร เนื่องจากค่าใช้จ่ายภาษีเงินได้คำนวณจากกำไรทางบัญชีปรับปรุงด้วยรายการซึ่งไม่ถือเป็นค่าใช้จ่ายและหักรายได้หรือค่าใช้จ่ายที่ได้รับการยกเว้นทางภาษีตามประมวลรัษฎากร

18	เงินปันผล

เมื่อวันที่ 18 มีนาคม 2563 ที่ประชุมคณะกรรมการบริษัทมีมติอนุมัติให้เลื่อนการประชุมสามัญผู้ถือหุ้นประจำปี 2563 ที่กำหนดไว้วันที่ 1 เมษายน 2563 ออกไปก่อน เนื่องจากสถานการณ์การแพร่ระบาดของโรคติดเชื้อไวรัสโคโรนา (COVID-19) และอนุมัติให้จ่ายเงินปันผลระหว่างกาลจากกำไรของบริษัท ณ วันที่ 31 ธันวาคม 2562 แทนการจ่ายเงินปันผลประจำปีตามที่จะเสนอให้ที่ประชุมสามัญผู้ถือหุ้นพิจารณาอนุมัติ

เงินปันผลที่บริษัทจ่ายให้ผู้ถือหุ้น มีดังนี้

19	เครื่องมือทางการเงิน

มูลค่าตามบัญชีและมูลค่ายุติธรรม

ตารางดังต่อไปนี้แสดงมูลค่าตามบัญชีและมูลค่ายุติธรรมของสินทรัพย์ทางการเงินและหนี้สินทางการเงินรวมถึงลำดับชั้นมูลค่ายุติธรรมสำหรับเครื่องมือทางการเงินที่วัดมูลค่าด้วยมูลค่ายุติธรรม แต่ไม่รวมถึงการแสดงข้อมูลมูลค่ายุติธรรมสำหรับสินทรัพย์ทางการเงินและหนี้สินทางการเงินที่วัดมูลค่าด้วยราคาทุนตัดจำหน่ายหากมูลค่าตามบัญชีใกล้เคียงกับมูลค่ายุติธรรมอย่างสมเหตุสมผล

การเปิดเผยมูลค่ายุติธรรมของสินทรัพย์และหนี้สินทางการเงินที่ถือปฏิบัติก่อนวันที่ 1 มกราคม 2563

ณ วันที่ 31 ธันวาคม 2563 เงินลงทุนในตราสารหนี้ที่วัดมูลค่ายุติธรรมผ่านกำไรขาดทุนเบ็ดเสร็จอื่น ส่วนใหญ่ลงทุนในกองทุนส่วนบุคคลซึ่งบริหารงานโดยบริษัทบริหารสินทรัพย์อิสระ 3 ราย ได้ลงทุนในตราสารหนี้ที่มีสภาพคล่องสูงและถูกจัดอันดับอยู่ในระดับความน่าเชื่อถือที่สามารถลงทุนได้ โดยมีอัตราผลตอบแทนร้อยละ 0.35 ถึง 2.02 ต่อปี (2562: ร้อยละ 1.12 ถึง 1.95 ต่อปี)

มูลค่ายุติธรรม

เนื่องจากสินทรัพย์และหนี้สินทางการเงินส่วนใหญ่จัดอยู่ในประเภทระยะสั้น และเงินกู้ยืมมีอัตราดอกเบี้ยใกล้เคียงกับอัตราดอกเบี้ยในตลาด ฝ่ายบริหารของบริษัทเชื่อว่า ณ วันที่ 31 ธันวาคม 2563 และ 2562 มูลค่าตามบัญชีของเครื่องมือทางการเงินของบริษัทไม่แตกต่างไปจากมูลค่ายุติธรรมอย่างมีสาระสำคัญ

เครื่องมือทางการเงินที่วัดมูลค่าด้วยมูลค่ายุติธรรม

การวัดมูลค่ายุติธรรมเหล่านี้ถูกจัดประเภทอยู่ในระดับที่ต่างกันของลำดับชั้นมูลค่ายุติธรรมตามข้อมูลที่ใช้ในการประเมินมูลค่า นิยามของระดับต่างๆ ที่เกี่ยวข้องกับเงินลงทุนของบริษัท มีดังนี้

ระดับ 1 : 	เป็นราคาเสนอซื้อขาย (ไม่ต้องปรับปรุง) ในตลาดที่มีสภาพคล่อง (ตลาดหลักทรัพย์) สำหรับสินทรัพย์หรือหนี้สินอย่างเดียวกัน และบริษัทสามารถเข้าถึงตลาดนั้น ณ วันที่วัดมูลค่า

ระดับ 2 : 	เป็นข้อมูลอื่นที่สังเกตได้ไม่ว่าโดยทางตรงหรือโดยทางอ้อมสำหรับสินทรัพย์หรือหนี้สินนั้นนอกเหนือจากราคาเสนอซื้อขายซึ่งรวมอยู่ในข้อมูลระดับ 1

ระดับ 3 :  เป็นข้อมูลที่ไม่สามารถสังเกตได้สำหรับสินทรัพย์หรือหนี้สินนั้น

บริษัทพิจารณามูลค่ายุติธรรมระดับ 2 สำหรับหลักทรัพย์ที่ซื้อขายนอกตลาดหลักทรัพย์ อ้างอิงราคาจากนายหน้า ซึ่งได้มีการทดสอบความสมเหตุสมผลของราคาเหล่านั้น โดยการคิดลดกระแสเงินสดในอนาคตที่คาดการณ์ไว้ด้วยอัตราดอกเบี้ยในตลาดสำหรับเครื่องมือทางการเงินที่เหมือนกัน ณ วันที่วัดมูลค่า มูลค่ายุติธรรมของเครื่องมือทางการเงินสะท้อนผลกระทบของความเสี่ยงด้านเครดิตและได้รวมการปรับปรุงความเสี่ยงด้านเครดิตของบริษัทและคู่สัญญาตามความเหมาะสม

บริษัทพิจารณามูลค่ายุติธรรมระดับ 3 สำหรับเงินลงทุนในตราสารทุนที่ไม่ได้อยู่ในความต้องการของตลาด โดยใช้เทคนิคการประเมินมูลค่าซึ่งใช้ข้อมูลที่ไม่สามารถสังเกตได้อย่างเป็นนัยสำคัญ เช่น มูลค่าสินทรัพย์สุทธิที่รายงานล่าสุดปรับปรุงด้วยปัจจัยอื่นที่เกี่ยวข้อง เนื่องจากตราสารทุนดังกล่าวไม่ได้จดทะเบียนในตลาดหลักทรัพย์ และไม่มีธุรกรรมหรือรายการที่เป็นอิสระอื่นที่เป็นปัจจุบันและสังเกตได้

หุ้นกู้

ณ วันที่ 31 ธันวาคม 2563 บริษัทได้ออกหุ้นกู้ประเภทไม่ด้อยสิทธิและไม่มีหลักประกัน มูลค่ารวม 175,000 ล้านบาท 
(2562: 175,000 ล้านบาท) ดังนี้

นโยบายการจัดการความเสี่ยงด้านการเงิน

กรอบการบริหารจัดการความเสี่ยง

คณะกรรมการการเงินของบริษัทมีหน้าที่กำหนดนโยบายและแนวทางการบริหารความเสี่ยงด้านการเงินและอัตราแลกเปลี่ยนที่เกี่ยวข้องกับการใช้จ่ายในการลงทุน เงินลงทุน เงินกู้ เงินฝาก และธุรกรรมการค้าระหว่างประเทศ รวมถึงการกำหนดนโยบายและกำกับดูแลการบริหารตราสารอนุพันธ์ทางการเงิน และการบริหารเงินสด เพื่อให้การดำเนินงานด้านการเงินของบริษัทเป็นไปอย่างมีประสิทธิภาพ ภายใต้ความเสี่ยงที่ยอมรับได้และเป็นไปในแนวทางเดียวกันในบริษัท และจะทบทวนปรับปรุงนโยบายให้เหมาะสมกับสถานการณ์ที่เปลี่ยนแปลงไป โดยคณะกรรมการการเงินของบริษัทจะติดตามสถานะทางการเงินและจัดทำรายงานต่อคณะจัดการของบริษัทอย่างสม่ำเสมอ

(1) ความเสี่ยงด้านเครดิต

ความเสี่ยงด้านเครดิตเป็นความเสี่ยงจากการสูญเสียทางการเงินของบริษัท หากลูกค้าหรือคู่สัญญาทางการเงินไม่สามารถปฏิบัติตามภาระผูกพันตามสัญญา

(1.1) เงินสดและรายการเทียบเท่าเงินสด

ฐานะเปิดต่อความเสี่ยงด้านเครดิตของบริษัทที่เกิดจากเงินสดและรายการเทียบเท่าเงินสดถูกจำกัดเนื่องจากคู่สัญญาเป็นธนาคารและสถาบันการเงินที่มีอันดับความน่าเชื่อถืออยู่ในระดับสูง ซึ่งบริษัทพิจารณาว่ามีความเสี่ยงด้านเครดิตต่ำ

(1.2) เงินลงทุนในตราสารหนี้

ฐานะเปิดต่อความเสี่ยงด้านเครดิตของบริษัทถูกจำกัดเนื่องจากบริษัทมีการลงทุนในตราสารหนี้ที่มีสภาพคล่องและอันดับความน่าเชื่อถือสูง

(2) ความเสี่ยงด้านสภาพคล่อง

บริษัทกำกับดูแลความเสี่ยงด้านสภาพคล่องและรักษาระดับของเงินสดและรายการเทียบเท่าเงินสดที่ผู้บริหารพิจารณาว่าเพียงพอ เพื่อใช้ในการดำเนินงานของบริษัท รวมถึงการชำระหนี้สินที่ครบกำหนดชำระ เพื่อลดความเสี่ยงจากการขาดสภาพคล่องในอนาคต

เงินให้กู้ยืมและหนี้สินทางการเงินที่มีภาระดอกเบี้ย ณ วันที่ 31 ธันวาคม มีอัตราผลตอบแทนที่แท้จริง และระยะเวลาที่ครบกำหนดชำระ ดังนี้

เงินให้กู้ยืม

หนี้สินทางการเงินที่มีภาระดอกเบี้ย

(3) ความเสี่ยงด้านตลาด

บริษัทมีฐานะเปิดต่อความเสี่ยงซึ่งมาจากการเปลี่ยนแปลงของอัตราดอกเบี้ยและอัตราแลกเปลี่ยน บริษัทไม่ได้ถือหรือออกอนุพันธ์เพื่อการเก็งกำไรหรือเพื่อการค้า

(3.1) ความเสี่ยงด้านอัตราแลกเปลี่ยน

ความเสี่ยงจากอัตราแลกเปลี่ยนเงินตราต่างประเทศเกิดจากความผันผวนของอัตราแลกเปลี่ยน

บริษัทมีความเสี่ยงจากความผันผวนของอัตราแลกเปลี่ยนเงินตราต่างประเทศ ซึ่งเกิดจากการให้บริการและการซื้อลิขสิทธิ์ซอฟต์แวร์ที่เป็นสกุลเงินต่างประเทศ

ณ วันที่ 31 ธันวาคม 2563 บริษัทมีฐานะเปิดต่อความเสี่ยงจากอัตราแลกเปลี่ยนเงินตราต่างประเทศที่สำคัญจากการมีสินทรัพย์และหนี้สินที่เป็นสกุลเงินดอลลาร์สหรัฐดังนี้

(3.2) ความเสี่ยงด้านอัตราดอกเบี้ย

ความเสี่ยงด้านอัตราดอกเบี้ยเป็นความเสี่ยงที่เกิดจากการเปลี่ยนแปลงในอนาคตของอัตราดอกเบี้ยตลาดซึ่งส่งผลกระทบต่อผลการดำเนินงานและความแน่นอนของกระแสเงินสดของบริษัท บริษัทมีฐานะเปิดต่อความเสี่ยงด้านอัตราดอกเบี้ยโดยมาจากเงินให้กู้ยืม

20	ภาระผูกพันและหนี้สินที่อาจเกิดขึ้น

ณ วันที่ 31 ธันวาคม บริษัทมี

บริษัทได้ทำสัญญากับผู้ให้บริการในประเทศ 2 ราย เพื่อให้บริการด้านเทคโนโลยีสารสนเทศแก่บริษัทและบริษัทในเครือ มูลค่าตามสัญญาประมาณ 6,500 ล้านบาท ซึ่งสัญญาดังกล่าวมีระยะเวลา 7 ปี โดยเริ่มมีผลตั้งแต่เดือนมิถุนายน 2559

ในไตรมาสที่ 1 ของปี 2552 บริษัทได้แจ้งความดำเนินคดีอาญาอดีตพนักงานเกี่ยวกับการลักทรัพย์ (แบบฟอร์มใบหุ้นสามัญ) และการปลอมแปลงใบหุ้นสามัญของบริษัทเป็นจำนวนหุ้น 672,000 หุ้น ซึ่งต่อมาในไตรมาสที่ 2 ของปี 2552 บริษัทได้รับแจ้งจากศาลแพ่งว่าผู้จัดการมรดกและทายาทผู้ถือหุ้นที่ถูกปลอมแปลงใบหุ้น (โจทก์) ได้ยื่นฟ้องบริษัทพร้อมกับบุคคลและนิติบุคคลอื่นซึ่งเกี่ยวข้องกับเรื่องดังกล่าว โดยเรียกร้องให้ร่วมกันชดเชยค่าเสียหาย ซึ่งคดีนี้ได้ยุติแล้ว

โดยเมื่อวันที่ 22 ธันวาคม 2558 ศาลฎีกาได้มีคำพิพากษาให้อดีตพนักงานผู้กระทำละเมิดต่อโจทก์ คืนหุ้นหรือใช้ราคาหุ้นตามราคาที่มีการซื้อขายครั้งสุดท้าย ณ วันที่ใช้เงิน ซึ่งต้องไม่ต่ำกว่าอัตราหุ้นละ 314.38 บาท รวมทั้งเงินปันผลที่ขาดอยู่และดอกเบี้ยจนกว่าชำระเสร็จ โดยให้บริษัทในฐานะนายจ้าง บริษัทศูนย์รับฝากหลักทรัพย์ (ประเทศไทย) จำกัด และบุคคลที่เกี่ยวข้องร่วมรับผิด ดังนั้น บริษัทจึงได้บันทึกประมาณการหนี้สินจากค่าเสียหายดังกล่าวในส่วนที่บริษัทอาจต้องรับผิดในงบแสดงฐานะการเงิน ณ วันที่ 31 ธันวาคม 2558 คิดเป็นจำนวนเงิน 201 ล้านบาท

ทั้งนี้เมื่อวันที่ 21 มกราคม 2559 บริษัทได้ชำระหนี้ให้โจทก์เสร็จสิ้นแล้วด้วยการคืนใบหุ้นสามัญของบริษัท เงินปันผลก่อนฟ้องคดีพร้อมดอกเบี้ย เงินปันผลหลังฟ้องคดี และค่าใช้จ่ายต่างๆ ในการดำเนินคดี จำนวนเงินรวม 319 ล้านบาท ต่อมาบริษัทศูนย์รับฝากหลักทรัพย์ฯ ซึ่งเป็นจำเลยร่วมได้ยื่นคำร้องเพื่อขอให้ศาลฎีกาตีความคำพิพากษา โดยเมื่อวันที่ 21 พฤศจิกายน 2560 ศาลฎีกามีคำสั่งยกคำร้องดังกล่าวแล้ว บริษัทจึงได้ฟ้องคดีไล่เบี้ยอดีตพนักงานผู้กระทำละเมิด และบริษัทศูนย์รับฝากหลักทรัพย์ฯ แล้วเมื่อเดือนธันวาคม 2561 โดยเมื่อวันที่ 8 มีนาคม 2562 ศาลแรงงานกลางได้มีคำพิพากษาให้อดีตพนักงานผู้กระทำละเมิดชดใช้เงินให้แก่บริษัท จำนวน 149 ล้านบาท พร้อมดอกเบี้ยอัตราร้อยละ 7.5 ต่อปี โดยที่ไม่มีฝ่ายใดอุทธรณ์ คดีจึงถึงที่สุด ปัจจุบันอยู่ระหว่างการบังคับคดี สำหรับการเรียกร้องเอาจากบริษัทศูนย์รับฝากหลักทรัพย์ฯนั้น เมื่อวันที่ 4 ธันวาคม 2562 ศาลแพ่งมีคำพิพากษาให้บริษัทศูนย์รับฝากหลักทรัพย์ฯ ชำระเงินให้แก่บริษัทจำนวน 62.55 ล้านบาท พร้อมดอกเบี้ยอัตราร้อยละ 7.5 ต่อปี เมื่อวันที่ 4 มิถุนายน 2563 บริษัทศูนย์รับฝากหลักทรัพย์ฯ ได้ยื่นอุทธรณ์คำพิพากษาศาลแพ่งต่อศาลอุทธรณ์ และบริษัทได้ยื่นคำแก้อุทธรณ์แล้วเมื่อวันที่ 6 สิงหาคม 2563 ขณะนี้คดี
อยู่ระหว่างการพิจารณาของศาลอุทธรณ์

21	การบริหารจัดการส่วนทุน

ผู้บริหารของบริษัทมีนโยบายการบริหารจัดการส่วนทุนซึ่งมีวัตถุประสงค์เพื่อดำรงฐานเงินทุนให้แข็งแกร่งโดยการวางแผนการกำหนดกลยุทธ์ในการดำเนินงานเพื่อให้ธุรกิจมีผลประกอบการและการบริหารกระแสเงินสดที่ดีอย่างต่อเนื่อง นอกจากนี้ บริษัทยังคำนึงถึงการมีฐานะการเงินที่ดี โดยพิจารณาลงทุนในโครงการที่มีอัตราผลตอบแทนอยู่ในเกณฑ์ดี รักษาระดับเงินทุนหมุนเวียนที่เหมาะสม รวมทั้ง สร้างความแข็งแกร่ง ความมั่นคงของการดำรงเงินสด และมีโครงสร้างเงินทุนที่เหมาะสม ทั้งนี้ เพื่อดำรงไว้ซึ่งความสามารถในการดำเนินธุรกิจอย่างต่อเนื่องในอนาคต และรักษาความเชื่อมั่นต่อผู้ถือหุ้น นักลงทุน เจ้าหนี้ และผู้มีส่วนได้เสียอื่นๆ

22	เหตุการณ์ภายหลังรอบระยะเวลารายงาน

ตามที่ได้เปิดเผยไว้ในหมายเหตุ 2 (ค) บริษัทเลือกปฏิบัติตามแนวปฏิบัติทางการบัญชี เรื่อง มาตรการผ่อนปรนชั่วคราวสำหรับทางเลือกเพิ่มเติมทางบัญชีเพื่อรองรับผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) โดยแนวปฏิบัติดังกล่าวสิ้นสุดการมีผลบังคับใช้ ณ วันที่ 31 ธันวาคม 2563 บริษัทรับรู้ผลกระทบของการสิ้นสุดการใช้มาตรการผ่อนปรนชั่วคราว ตั้งแต่วันที่ 1 มกราคม 2564 ซึ่งไม่ได้มีผลกระทบอย่างมีสาระสำคัญต่องบการเงินของบริษัท

เมื่อวันที่ 27 มกราคม 2564 ที่ประชุมคณะกรรมการบริษัทมีมติอนุมัติเรื่องต่างๆ ที่สำคัญ ดังนี้

ให้เสนอที่ประชุมสามัญผู้ถือหุ้นเพื่ออนุมัติจ่ายเงินปันผลสำหรับปี 2563 ในอัตราหุ้นละ 14.00 บาท รวมเป็นเงินประมาณ 16,800 ล้านบาท ซึ่งบริษัทได้จ่ายเงินปันผลระหว่างกาลไปแล้วในอัตราหุ้นละ 5.50 บาท เมื่อวันที่ 28 สิงหาคม 2563 ตามที่กล่าวไว้ในหมายเหตุประกอบงบการเงินข้อ 18 และจะจ่ายเงินปันผลงวดสุดท้ายในอัตราหุ้นละ 8.50 บาท ให้แก่ผู้ถือหุ้นเฉพาะผู้ที่มีสิทธิรับเงินปันผลคิดเป็นเงินประมาณ 10,200 ล้านบาท โดยกำหนดจ่ายในวันที่ 23 เมษายน 2564 การจ่ายเงินปันผลดังกล่าวขึ้นอยู่กับการอนุมัติจากที่ประชุมสามัญผู้ถือหุ้นในวันที่ 31 มีนาคม 2564

ให้ออกหุ้นกู้ ครั้งที่ 1/2564 ในวันที่ 1 เมษายน 2564 จำนวน 15,000 ล้านบาท ที่อัตราดอกเบี้ยคงที่ร้อยละ 2.65 ต่อปี อายุ 4 ปี เพื่อนำไปไถ่ถอนหุ้นกู้ ครั้งที่ 1/2560 จำนวน 25,000 ล้านบาท ที่จะครบกำหนดไถ่ถอน

23	การจัดประเภทรายการใหม่

รายการบางรายการในงบกำไรขาดทุนสำหรับปีสิ้นสุดวันที่ 31 ธันวาคม 2562 ได้มีการจัดประเภทรายการใหม่ เพื่อให้สอดคล้องกับการนำเสนองบการเงินปี 2563 ดังนี้

บริษัทได้จัดประเภทรายการที่เกี่ยวข้องกับรายได้ดอกเบี้ย ซึ่งเดิมแสดงสุทธิกับต้นทุนทางการเงิน เป็นแสดงภายใต้รายการรายได้ดอกเบี้ย ทั้งนี้เพื่อสะท้อนภาพการดำเนินงานให้มีความเหมาะสมยิ่งขึ้น

24	มาตรฐานการรายงานทางการเงินที่ประกาศแล้วแต่ยังไม่มีผลบังคับใช้

สภาวิชาชีพบัญชีได้ปรับปรุงมาตรฐานการรายงานทางการเงินหลายฉบับ ซึ่งมีผลบังคับใช้สำหรับรอบระยะเวลาบัญชีที่เริ่มในหรือหลังวันที่ 1 มกราคม 2564 โดยบริษัทไม่ได้นำมาตรฐานการรายงานทางการเงินดังกล่าวมาใช้ในการจัดทำงบการเงินนี้เนื่องจากยังไม่มีผลบังคับใช้ บริษัทได้ประเมินผลกระทบที่อาจเกิดขึ้นต่องบการเงินจากการถือปฏิบัติตามมาตรฐานการรายงานทางการเงินที่ปรับปรุงใหม่เหล่านี้ ซึ่งคาดว่าไม่มีผลกระทบที่มีสาระสำคัญต่องบการเงินในปีที่ถือปฏิบัติ

| หมายเหตุ 4 (ช) และ 9 | สัญญาเช่า การประเมินว่าข้อตกลงประกอบด้วยสัญญาเช่าหรือไม่ การพิจารณาถึงความแน่นอนอย่างสมเหตุสมผลที่จะใช้สิทธิต่ออายุสัญญาเช่าหรือไม่ |



| หมายเหตุ 4 (ช) | การกำหนดอัตราดอกเบี้ยเงินกู้ยืมส่วนเพิ่มที่ใช้ในการวัดมูลค่าหนี้สินตามสัญญาเช่า |

| หมายเหตุ 6, 7, 8, 10 | การทดสอบการด้อยค่าเกี่ยวกับการใช้ข้อสมมติที่สำคัญในการประมาณมูลค่าที่คาดว่าจะได้รับคืน |

| หมายเหตุ 11 | การรับรู้สินทรัพย์ภาษีเงินได้ การคาดการณ์กำไรทางภาษีในอนาคตที่จะนำผลแตกต่างชั่วคราวที่ใช้หักภาษีและขาดทุนทางภาษีไปใช้ประโยชน์ |

| หมายเหตุ 13 | การวัดมูลค่าภาระผูกพันของโครงการผลประโยชน์ที่กำหนดไว้เกี่ยวกับข้อสมมติหลักในการประมาณการตามหลักคณิตศาสตร์ประกันภัย |

| หมายเหตุ 19 | การวัดมูลค่าค่าเผื่อผลขาดทุนด้านเครดิตที่คาดว่าจะเกิดขึ้นของลูกหนี้เกี่ยวกับข้อสมมติที่สำคัญที่ใช้ในการกำหนดอัตราสูญเสียถัวเฉลี่ยถ่วงน้ำหนัก (Weighted-average loss rate) |

|  | การวัดมูลค่ายุติธรรมของเครื่องมือทางการเงินที่นำข้อมูลที่ไม่สามารถสังเกตได้มาใช้ |

| หมายเหตุ 20 | การรับรู้รายการและการวัดมูลค่าประมาณการหนี้สิน และหนี้สินที่อาจเกิดขึ้น |



| ส่วนปรับปรุงที่ดิน | 5, 20 | ปี |

| อาคารและสิ่งปลูกสร้าง | 20, 40 | ปี |



| ส่วนปรับปรุงที่ดิน | 5   ปี |

| อาคารและสิ่งปลูกสร้าง | 5, 20, 40   ปี |

| เครื่องจักรและอุปกรณ์ | 5, 10, 20   ปี |

| ยานพาหนะและอุปกรณ์ | 5   ปี |

| เครื่องตกแต่ง ติดตั้งและเครื่องใช้สำนักงาน | 3, 5   ปี |



| ค่าธรรมเนียมการใช้สิทธิ | ตามอายุสัญญา |

| ค่าลิขสิทธิ์ซอฟต์แวร์ | 3, 5, 10   ปี |

| อื่นๆ | 5, 10, 25   ปี |



| สินทรัพย์ทางการเงิน ที่วัดมูลค่าด้วยราคาทุน ตัดจำหน่าย |  | สินทรัพย์เหล่านี้วัดมูลค่าในภายหลังด้วยราคาทุนตัดจำหน่ายโดยวิธีอัตราดอกเบี้ยที่แท้จริง ราคาทุนตัดจำหน่ายลดลงด้วยผลขาดทุนจากการด้อยค่า รายได้ดอกเบี้ย กำไรและขาดทุนจากอัตราแลกเปลี่ยนและผลขาดทุนจากการด้อยค่ารับรู้ในกำไรหรือขาดทุน กำไรหรือขาดทุนที่เกิดจากการตัดรายการออกจากบัญชีรับรู้ในกำไรหรือขาดทุน |

| เงินลงทุนในตราสารหนี้ ที่วัดมูลค่าด้วยมูลค่ายุติธรรมผ่านกำไรขาดทุนเบ็ดเสร็จอื่น |  | สินทรัพย์เหล่านี้วัดมูลค่าในภายหลังด้วยมูลค่ายุติธรรม รายได้ดอกเบี้ยคำนวณโดยใช้วิธีอัตราดอกเบี้ยที่แท้จริง กำไรและขาดทุนจากอัตราแลกเปลี่ยนและผลขาดทุนจากการด้อยค่ารับรู้ในกำไรหรือขาดทุน กำไรและขาดทุนสุทธิอื่นรับรู้ในกำไรขาดทุนเบ็ดเสร็จอื่น เมื่อมีการตัดรายการออกจากบัญชี กำไรและขาดทุนสะสมที่รับรู้ในกำไรขาดทุนเบ็ดเสร็จอื่นจะถูกจัดประเภทรายการใหม่ไปยังกำไรหรือขาดทุน |

| เงินลงทุนในตราสารทุน ที่วัดมูลค่าด้วยมูลค่ายุติธรรมผ่านกำไรขาดทุนเบ็ดเสร็จอื่น |  | สินทรัพย์เหล่านี้วัดมูลค่าในภายหลังด้วยมูลค่ายุติธรรม เงินปันผลรับรู้เป็นรายได้ในกำไรหรือขาดทุนเว้นแต่เงินปันผลดังกล่าวเป็นการคืนทุนของเงินลงทุน กำไรและขาดทุนสุทธิอื่นรับรู้ในกำไรขาดทุนเบ็ดเสร็จอื่นและจะไม่ถูกจัดประเภทรายการใหม่ไปยังกำไรหรือขาดทุน |



|  | 2563 | 2562 |  | นโยบายการกำหนดราคา |

|  | (ล้านบาท) | (ล้านบาท) |  |  |

| บริษัทย่อย |  |  |  |  |

| รายได้เงินปันผล | 17,425 | 17,933 |  | ตามจำนวนที่ประกาศจ่าย |

| รายได้ค่าทรัพย์สินทางปัญญา | 6,306 | 6,702 |  | คิดตามอัตราร้อยละของ |

| รายได้ค่าบริการและอื่นๆ |  |  |  | รายได้จากการขายและ |

|  |  |  |  | วิธีต้นทุนบวกอัตรากำไร |

|  |  |  |  | ที่เทียบเคียงได้ |

| ดอกเบี้ยรับ | 2,769 | 4,186 |  | อัตราตามสัญญา |

| ดอกเบี้ยจ่าย | 36 | 66 |  | อัตราตามสัญญา |

|  |  |  |  |  |

| บริษัทร่วม |  |  |  |  |

| รายได้เงินปันผล | 380 | 499 |  | ตามจำนวนที่ประกาศจ่าย |

| รายได้ค่าทรัพย์สินทางปัญญา | 1,249 | 1,294 |  | คิดตามอัตราร้อยละของ |

| รายได้ค่าธรรมเนียมการจัดการ |  |  |  | รายได้จากการขายและ |

| บริหาร รายได้ค่าบริการ |  |  |  | วิธีต้นทุนบวกอัตรากำไร |

| และอื่นๆ |  |  |  | ที่เทียบเคียงได้ |

|  |  |  |  |  |

| บริษัทอื่น |  |  |  |  |

| รายได้เงินปันผล | 658 | 1,871 |  | ตามจำนวนที่ประกาศจ่าย |

| รายได้ค่าธรรมเนียมการจัดการ | 311 | 371 |  | คิดตามอัตราร้อยละของ |

| บริหาร รายได้ค่าบริการ |  |  |  | รายได้จากการขายและ |

| และอื่นๆ |  |  |  | วิธีต้นทุนบวกอัตรากำไร |

|  |  |  |  | ที่เทียบเคียงได้ |



|  | 2563 |  | 2562 |

|  | (ล้านบาท) | (ล้านบาท) | (ล้านบาท) |

| ลูกหนี้หมุนเวียนอื่น - บัญชีเดินสะพัด |  |  |  |

| บริษัทย่อย | 1,023 |  | 1,012 |

| บริษัทร่วม | 376 |  | 417 |

| บริษัทอื่น | 42 |  | 40 |

| รวม | 1,441 |  | 1,469 |



| เงินให้กู้ยืมระยะสั้น - ตั๋วเงินรับ |  |  |  |

| บริษัทย่อย | 96,764 |  | 114,660 |



|  | 2563 |  | 2562 |

|  | (ล้านบาท) | (ล้านบาท) | (ล้านบาท) |

| ณ วันที่ 1 มกราคม | 114,660 |  | 106,721 |

| เพิ่มขึ้น | 40,708 |  | 73,208 |

| ลดลง | (58,604) |  | (65,269) |

| ณ วันที่ 31 ธันวาคม | 96,764 |  | 114,660 |



|  | 2563 |  | 2562 |

|  | (ล้านบาท) | (ล้านบาท) | (ล้านบาท) |

| เจ้าหนี้หมุนเวียนอื่นและหนี้สินไม่หมุนเวียนอื่น |  |  |  |

| บัญชีเดินสะพัด |  |  |  |

| บริษัทย่อย | 40 |  | 56 |

| บริษัทร่วม | 15 |  | 20 |

| รวม | 55 |  | 76 |

|  |  |  |  |

| เงินรับล่วงหน้าค่าสิทธิการใช้ซอฟต์แวร์ |  |  |  |

| บริษัทย่อย | 842 |  | 986 |

| บริษัทร่วม | 25 |  | 29 |

| บริษัทอื่น | 7 |  | 3 |

| รวม | 874 |  | 1,018 |



| เงินกู้ยืมระยะสั้น - ตั๋วเงินจ่าย |  |  |  |

| บริษัทย่อย | 5,299 |  | 6,569 |



|  | 2563 |  | 2562 |

|  | (ล้านบาท) | (ล้านบาท) | (ล้านบาท) |

| ณ วันที่ 1 มกราคม | 6,569 |  | 8,403 |

| เพิ่มขึ้น | 4,217 |  | 2,348 |

| ลดลง | (5,487) |  | (4,182) |

| ณ วันที่ 31 ธันวาคม | 5,299 |  | 6,569 |



|  | 2563 |  | 2562 |

|  | (ล้านบาท) | (ล้านบาท) | (ล้านบาท) |

| สำหรับปีสิ้นสุดวันที่ 31 ธันวาคม |  |  |  |

| ผลประโยชน์ระยะสั้น | 149 |  | 152 |

| ผลประโยชน์หลังออกจากงาน | 8 |  | 23 |

| รวม | 157 |  | 175 |



|  | 2563 |  | 2562 |

|  | (ล้านบาท) | (ล้านบาท) | (ล้านบาท) |

| ณ วันที่ 1 มกราคม | 133,421 |  | 133,125 |

| ซื้อและลงทุนเพิ่ม | 1,052 |  | 296 |

| ณ วันที่ 31 ธันวาคม | 134,473 |  | 133,421 |



|  | สัดส่วน | สัดส่วน |  |  |  |  | ผลขาดทุนจาก | ผลขาดทุนจาก | ผลขาดทุนจาก |  |  |  |  |  |  |  |  |

|  | การถือหุ้น | การถือหุ้น | วิธีราคาทุน | วิธีราคาทุน | วิธีราคาทุน |  | การด้อยค่าสะสม | การด้อยค่าสะสม | การด้อยค่าสะสม |  | สุทธิ | สุทธิ | สุทธิ |  | รายได้เงินปันผล | รายได้เงินปันผล | รายได้เงินปันผล |

|  | 2563 | 2562 | 2563 |  | 2562 |  | 2563 |  | 2562 |  | 2563 |  | 2562 |  | 2563 |  | 2562 |

|  | (ร้อยละ) | (ร้อยละ) | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) |

| ธุรกิจซีเมนต์และผลิตภัณฑ์ก่อสร้าง | 100 | 100 | 70,999 |  | 69,952 |  | (111) |  | (111) |  | 70,888 |  | 69,841 |  | 410 |  | 1,358 |

| ธุรกิจเคมิคอลส์ | 100 | 100 | 44,084 |  | 44,084 |  | - |  | - |  | 44,084 |  | 44,084 |  | 13,940 |  | 12,955 |

| ธุรกิจแพคเกจจิ้ง | 72 | 99 | 17,363 |  | 17,363 |  | - |  | - |  | 17,363 |  | 17,363 |  | 1,300 |  | 1,720 |

| ส่วนงานอื่น | 100 | 100 | 2,279 |  | 2,274 |  | (141) |  | (141) |  | 2,138 |  | 2,133 |  | 2,154 |  | 2,399 |

| รวม |  |  | 134,725 |  | 133,673 |  | (252) |  | (252) |  | 134,473 |  | 133,421 |  | 17,804 |  | 18,432 |



|  | ที่ดินและ |  | อาคารและ |  |  |

|  | ส่วนปรับปรุง |  | สิ่งปลูกสร้าง |  | รวม |

|  | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) |

| ราคาทุน |  |  |  |  |  |

| ณ วันที่ 1 มกราคม 2562 | 1,619 |  | 616 |  | 2,235 |

| ณ วันที่ 31 ธันวาคม 2562 และ 2563 | 1,619 |  | 616 |  | 2,235 |

|  |  |  |  |  |  |

| ค่าเสื่อมราคาสะสม |  |  |  |  |  |

| ณ วันที่ 1 มกราคม 2562 | 107 |  | 212 |  | 319 |

| ค่าเสื่อมราคาสำหรับปี | - |  | 12 |  | 12 |

| ณ วันที่ 31 ธันวาคม 2562 | 107 |  | 224 |  | 331 |

| ค่าเสื่อมราคาสำหรับปี | - |  | 12 |  | 12 |

| ณ วันที่ 31 ธันวาคม 2563 | 107 |  | 236 |  | 343 |

|  |  |  |  |  |  |

| มูลค่าตามบัญชี |  |  |  |  |  |

| ณ วันที่ 31 ธันวาคม 2562 | 1,512 |  | 392 |  | 1,904 |

| ณ วันที่ 31 ธันวาคม 2563 | 1,512 |  | 380 |  | 1,892 |



| สำหรับปีสิ้นสุดวันที่ 31 ธันวาคม | 2563 |  | 2562 |

|  | (ล้านบาท) | (ล้านบาท) | (ล้านบาท) |

| จำนวนที่รับรู้ในกำไรหรือขาดทุน |  |  |  |

| ค่าเสื่อมราคาของสินทรัพย์สิทธิการใช้ |  |  |  |

| ที่ดินและส่วนปรับปรุง | 42 |  | - |

| อาคารและสิ่งปลูกสร้าง | 5 |  | - |

| ยานพาหนะและอุปกรณ์ | 52 |  | - |

| เครื่องตกแต่งติดตั้งและเครื่องใช้สำนักงาน | 12 |  | - |

| ดอกเบี้ยจ่ายของหนี้สินตามสัญญาเช่า | 3 |  | - |

| ค่าใช้จ่ายที่เกี่ยวข้องกับสัญญาเช่าระยะสั้น | 12 |  | - |

| ค่าใช้จ่ายที่เกี่ยวข้องกับสัญญาเช่าสินทรัพย์ที่มีมูลค่าต่ำ | 31 |  | - |

| ค่าเช่าจ่าย | - |  | 168 |



| ระยะเวลาครบกำหนดการรับชำระตามสัญญาเช่าดำเนินงาน |  |

|  | (ล้านบาท) |

| ณ วันที่ 31 ธันวาคม 2563 |  |

| ภายใน 1 ปี | 198 |

| ภายหลัง 1 ปี แต่ไม่เกิน 5 ปี | 533 |

| รวม | 731 |



|  | ค่าลิขสิทธิ์ |  | ต้นทุน |  |  |  |  |

|  | ซอฟต์แวร์ |  | ระหว่างพัฒนา |  | อื่นๆ |  | รวม |

|  | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) |

| ราคาทุน |  |  |  |  |  |  |  |

| ณ วันที่ 1 มกราคม 2562 | 3,192 |  | 13 |  | 547 |  | 3,752 |

| เพิ่มขึ้น | 311 |  | 18 |  | 111 |  | 440 |

| จำหน่าย/ตัดรายการบัญชี | (342) |  | - |  | - |  | (342) |

| โอนเข้า (ออก) | 4 |  | (12) |  | 7 |  | (1) |

| ณ วันที่ 31 ธันวาคม 2562 | 3,165 |  | 19 |  | 665 |  | 3,849 |

| เพิ่มขึ้น | 39 |  | 56 |  | - |  | 95 |

| จำหน่าย/ตัดรายการบัญชี | (4) |  | - |  | - |  | (4) |

| โอนเข้า (ออก) | 18 |  | (18) |  | (2) |  | (2) |

| ณ วันที่ 31 ธันวาคม 2563 | 3,218 |  | 57 |  | 663 |  | 3,938 |

|  |  |  |  |  |  |  |  |

| ค่าตัดจำหน่ายสะสมและ |  |  |  |  |  |  |  |

| ผลขาดทุนจากการด้อยค่าสะสม |  |  |  |  |  |  |  |

| ณ วันที่ 1 มกราคม 2562 | 1,458 |  | - |  | 24 |  | 1,482 |

| ค่าตัดจำหน่ายสำหรับปี | 386 |  | - |  | 29 |  | 415 |

| ผลขาดทุนจากการด้อยค่า | 7 |  | - |  | - |  | 7 |

| จำหน่าย/ตัดรายการบัญชี | (342) |  | - |  | - |  | (342) |

| ณ วันที่ 31 ธันวาคม 2562 | 1,509 |  | - |  | 53 |  | 1,562 |

| ค่าตัดจำหน่ายสำหรับปี | 380 |  | - |  | 46 |  | 426 |

| จำหน่าย/ตัดรายการบัญชี | (4) |  | - |  | - |  | (4) |

| ณ วันที่ 31 ธันวาคม 2563 | 1,885 |  | - |  | 99 |  | 1,984 |

|  |  |  |  |  |  |  |  |

| มูลค่าตามบัญชี |  |  |  |  |  |  |  |

| ณ วันที่ 31 ธันวาคม 2562 | 1,656 |  | 19 |  | 612 |  | 2,287 |

| ณ วันที่ 31 ธันวาคม 2563 | 1,333 |  | 57 |  | 564 |  | 1,954 |



|  | 2563 |  | 2562 |

|  | (ล้านบาท) | (ล้านบาท) | (ล้านบาท) |

| สินทรัพย์ภาษีเงินได้รอการตัดบัญชี | 346 |  | 341 |

| หนี้สินภาษีเงินได้รอการตัดบัญชี | (1,577) |  | (8) |

| สุทธิ | (1,231) |  | 333 |



|  |  |  | บันทึกเป็นรายได้ (ค่าใช้จ่าย) | บันทึกเป็นรายได้ (ค่าใช้จ่าย) | บันทึกเป็นรายได้ (ค่าใช้จ่าย) |  |  |

|  | ณ วันที่ |  | ในกำไรหรือ |  | ในกำไรขาดทุน |  | ณ วันที่ |

|  | 1 มกราคม 2562 |  | ขาดทุน |  | เบ็ดเสร็จอื่น |  | 31 ธันวาคม 2562 |

|  | (หมายเหตุ 17) | (หมายเหตุ 17) | (หมายเหตุ 17) | (หมายเหตุ 17) | (หมายเหตุ 17) | (หมายเหตุ 17) | (หมายเหตุ 17) |

|  | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) |

| สินทรัพย์ภาษีเงินได้รอการตัดบัญชี |  |  |  |  |  |  |  |

| ผลขาดทุนสะสมทางภาษี | 101 |  | (101) |  | - |  | - |

| เงินลงทุนในตราสารหนี้ | 1 |  | (1) |  | - |  | - |

| เงินลงทุนในบริษัทย่อย และบริษัทอื่น | 52 |  | - |  | - |  | 52 |

| ประมาณการหนี้สิน |  |  |  |  |  |  |  |

| สำหรับผลประโยชน์พนักงาน | 178 |  | 53 |  | 22 |  | 253 |

| อื่นๆ | 29 |  | 7 |  | - |  | 36 |

| รวม | 361 |  | (42) |  | 22 |  | 341 |

|  |  |  |  |  |  |  |  |

| หนี้สินภาษีเงินได้รอการตัดบัญชี |  |  |  |  |  |  |  |

| เงินลงทุนในตราสารหนี้ | (1) |  | - |  | (7) |  | (8) |

| รวม | (1) |  | - |  | (7) |  | (8) |

| สุทธิ | 360 |  | (42) |  | 15 |  | 333 |



|  |  | เงินกู้ยืม ระยะสั้น |  | หนี้สินตาม สัญญาเช่า |  | หุ้นกู้ |  | รวม |

|  |  | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) |

| ณ วันที่ 31 ธันวาคม 2562      ตามที่รายงานในงวดก่อน |  | 6,569 |  | - |  | 175,000 |  | 181,569 |

| ผลกระทบจากการเปลี่ยนแปลง นโยบายการบัญชี |  | - |  | 151 |  | - |  | 151 |

| ณ วันที่ 1 มกราคม 2563 |  | 6,569 |  | 151 |  | 175,000 |  | 181,720 |

| การเปลี่ยนแปลงจากกระแส    เงินสดจากการจัดหาเงิน |  | (1,270) |  | (100) |  | - |  | (1,370) |

| การเปลี่ยนแปลงของ    รายการอื่นที่มิใช่เงินสด |  | - |  | 117 |  | (45) |  | 72 |

| ณ วันที่ 31 ธันวาคม 2563 |  | 5,299 |  | 168 |  | 174,955 |  | 180,422 |



|  | 2563 |  | 2562 |

|  | (ล้านบาท) | (ล้านบาท) | (ล้านบาท) |

| ผลประโยชน์หลังออกจากงาน |  |  |  |

| เงินชดเชยตามกฎหมายแรงงาน | 1,206 |  | 1,181 |

| ผลประโยชน์ระยะยาวอื่น | 28 |  | 24 |

| รวม | 1,234 |  | 1,205 |



|  |  | 2563 | 2563 |  |  | 2562 |

|  | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) |

| ประมาณการหนี้สินไม่หมุนเวียนของโครงการผลประโยชน์ ณ วันที่ 1 มกราคม | 1,205 | 1,205 |  |  | 824 | 824 |

|  |  |  |  |  |  |  |

| รับรู้ในกำไรขาดทุน |  |  |  |  |  |  |

| ต้นทุนบริการปัจจุบัน | 62 | 62 |  |  | 57 | 57 |

| ดอกเบี้ยจากภาระผูกพัน | 20 | 20 |  |  | 33 | 33 |

| ผลขาดทุนจากประมาณการตามหลักคณิตศาสตร์ประกันภัย | 8 | 8 |  |  | 3 | 3 |

| ประมาณการหนี้สินไม่หมุนเวียนสำหรับผลประโยชน์พนักงาน    โอนไปกิจการที่เกี่ยวข้องกัน | (3) | (3) |  |  | (13) | (13) |

| ต้นทุนบริการในอดีตจากการปรับปรุงเงินชดเชยตามกฎหมายแรงงาน | - | - |  |  | 266 | 266 |

|  | 87 | 87 |  |  | 346 | 346 |

| รับรู้ในกำไรขาดทุนเบ็ดเสร็จอื่น |  |  |  |  |  |  |

| ผลขาดทุนจากการประมาณการตามหลักคณิตศาสตร์ประกันภัย | 14 | 14 |  |  | 120 | 120 |

|  | 14 | 14 |  |  | 120 | 120 |

| อื่นๆ |  |  |  |  |  |  |

| ผลประโยชน์จ่าย | (72) | (72) |  |  | (85) | (85) |

| ประมาณการหนี้สินไม่หมุนเวียนของโครงการผลประโยชน์ ณ วันที่ 31 ธันวาคม | 1,234 | 1,234 |  |  | 1,205 | 1,205 |



|  | 2563 |  | 2562 |

|  | (ล้านบาท) | (ล้านบาท) | (ล้านบาท) |

| สำหรับปีสิ้นสุดวันที่ 31 ธันวาคม |  |  |  |

| ข้อสมมติด้านประชากรศาสตร์ | 1 |  | - |

| ข้อสมมติทางการเงิน | 12 |  | 72 |

| การปรับปรุงจากประสบการณ์ | 1 |  | 48 |

| รวม | 14 |  | 120 |



|  | 2563 |  | 2562 |

|  | (ร้อยละ) | (ร้อยละ) | (ร้อยละ) |

| อัตราคิดลด * | 1.39 - 1.48 |  | 1.54 - 1.72 |

| อัตราการเพิ่มขึ้นของเงินเดือน | 1.25 - 5.20 |  | 2.00 - 6.00 |

| อัตราการหมุนเวียนพนักงาน ** | 2.50 - 10.00 |  | 2.50 - 9.00 |

| อัตรามรณะ *** | 50.00 ของ TMO2017 |  | 50.00 ของ TMO2017 |



| *      อัตราผลตอบแทนในท้องตลาดของพันธบัตรรัฐบาลสำหรับเงินชดเชยตามกฎหมายแรงงาน |

| **    ขึ้นอยู่กับระยะเวลาการทำงานของพนักงาน |

| ***  อ้างอิงตามตารางมรณะไทย 2560 ประเภทสามัญ (TMO2017: Thai Mortality Ordinary Table 2017) |



| ผลกระทบต่อประมาณการหนี้สินไม่หมุนเวียนของโครงการผลประโยชน์ที่กำหนดไว้ ณ วันที่ 31 ธันวาคม | ผลกระทบต่อประมาณการหนี้สินไม่หมุนเวียนของโครงการผลประโยชน์ที่กำหนดไว้ ณ วันที่ 31 ธันวาคม | ผลกระทบต่อประมาณการหนี้สินไม่หมุนเวียนของโครงการผลประโยชน์ที่กำหนดไว้ ณ วันที่ 31 ธันวาคม |

|  | เพิ่มขึ้น (ลดลง) | เพิ่มขึ้น (ลดลง) |

|  | 2563 | 2562 |

|  | (ล้านบาท) | (ล้านบาท) |

| อัตราคิดลด |  |  |

| เพิ่มขึ้นร้อยละ 0.5 | (67) | (67) |

| ลดลงร้อยละ 0.5 | 73 | 73 |

| อัตราการเพิ่มขึ้นของเงินเดือน |  |  |

| เพิ่มขึ้นร้อยละ 1.0 | 134 | 146 |

| ลดลงร้อยละ 1.0 | (117) | (126) |

| อัตราการหมุนเวียนพนักงาน |  |  |

| เพิ่มขึ้นร้อยละ 10.0 | (34) | (36) |

| ลดลงร้อยละ 10.0 | 35 | 38 |



|  |  | 2563 |  | 2562 |

|  |  | (ล้านบาท) | (ล้านบาท) | (ล้านบาท) |

| เงินเดือน สวัสดิการ และค่าใช้จ่ายพนักงาน |  | 3,155 |  | 3,362 |

| ค่าเสื่อมราคาและค่าตัดจำหน่าย |  | 813 |  | 703 |

| ค่าใช้จ่ายเทคโนโลยีสารสนเทศ |  | 505 |  | 498 |

| ค่าประชาสัมพันธ์ |  | 378 |  | 581 |

| ค่าธรรมเนียมวิชาชีพ |  | 260 |  | 221 |

| ค่าจ้างแรงงานภายนอก |  | 155 |  | 162 |

| ค่าเช่า |  | 55 |  | 168 |

| อื่นๆ |  | 542 |  | 605 |

| รวม |  | 5,863 |  | 6,300 |



|  | 2563 |  | 2562 |

|  | (ล้านบาท) | (ล้านบาท) | (ล้านบาท) |

| เงินเดือนและค่าแรง | 2,658 |  | 2,717 |

| สวัสดิการ และอื่นๆ | 118 |  | 209 |

| โครงการสมทบเงินที่กำหนดไว้ | 221 |  | 227 |

| โครงการผลประโยชน์ที่กำหนดไว้ | 90 |  | 93 |

| ค่าใช้จ่ายสำหรับแผนการออกจากงานด้วยความเห็นชอบร่วมกัน | 29 |  | 34 |

| ค่าใช้จ่ายผลประโยชน์พนักงานจากการปรับปรุงเงินชดเชย |  |  |  |

| ตามกฎหมายแรงงาน | - |  | 266 |

| รวม | 3,116 |  | 3,546 |



| ภาษีเงินได้ที่รับรู้ในกำไรหรือขาดทุน |  |  |  |  |

|  | หมายเหตุ | 2563 |  | 2562 |

|  |  | (ล้านบาท) | (ล้านบาท) | (ล้านบาท) |

| ภาษีเงินได้ของงวดปัจจุบัน |  |  |  |  |

| สำหรับงวดปัจจุบัน |  | 23 |  | 132 |

| ภาษีงวดก่อนๆ ที่บันทึกสูงไป |  | (1) |  | - |

|  |  | 22 |  | 132 |

|  |  |  |  |  |

| ภาษีเงินได้รอการตัดบัญชี |  |  |  |  |

| การเปลี่ยนแปลงของผลแตกต่างชั่วคราว | 11 | 4 |  | 42 |

| รวม |  | 26 |  | 174 |



| ภาษีเงินได้ที่รับรู้ในกำไรขาดทุนเบ็ดเสร็จอื่น |  |  |  |  |

|  | หมายเหตุ | 2563 |  | 2562 |

|  |  | (ล้านบาท) | (ล้านบาท) | (ล้านบาท) |

| ผลขาดทุนจากการประมาณการตามหลักคณิตศาสตร์ประกันภัย |  | (3) |  | (23) |

| ผลกำไรจากการวัดมูลค่าสินทรัพย์ทางการเงิน |  | 5 |  | 7 |

| รวม | 11 | 2 |  | (16) |



|  | 2563 | 2563 | 2563 |  | 2562 | 2562 | 2562 |

|  | อัตราภาษี (ร้อยละ) |  | (ล้านบาท) |  | อัตราภาษี (ร้อยละ) |  | (ล้านบาท) |

| กำไรก่อนค่าใช้จ่ายภาษีเงินได้ |  |  | 18,374 |  |  |  | 21,049 |

| จำนวนภาษีตามอัตราภาษีเงินได้ | 20 |  | 3,675 |  | 20 |  | 4,210 |

| รายได้ที่ไม่ต้องเสียภาษี |  |  | (3,681) |  |  |  | (4,045) |

| ค่าใช้จ่ายที่มีสิทธิหักได้เพิ่ม |  |  | (6) |  |  |  | (16) |

| ค่าใช้จ่ายที่ถือเป็นรายจ่ายทางภาษีไม่ได้และอื่นๆ |  |  | 35 |  |  |  | 84 |

| ผลขาดทุนทางภาษีลดลง |  |  | - |  |  |  | (101) |

| ภาษีเงินได้ของงวดปัจจุบัน |  |  | 23 |  |  |  | 132 |

| ภาษีงวดก่อนๆ ที่บันทึกสูงไป |  |  | (1) |  |  |  | - |

| การเปลี่ยนแปลงของผลแตกต่างชั่วคราว |  |  | 4 |  |  |  | 42 |

| ค่าใช้จ่ายภาษีเงินได้ | 0.1 |  | 26 |  | 0.8 |  | 174 |



|  | วันที่อนุมัติ | กำหนดจ่าย เงินปันผล | อัตราเงินปันผล ต่อหุ้น |  | จำนวนเงิน |

|  |  |  | (บาท) |  | (ล้านบาท) |

| ปี 2563 |  |  |  |  |  |

| เงินปันผลระหว่างกาล ปี 2562 | 18 มีนาคม 2563 | 17 เมษายน 2563 | 7.00 |  | 8,398 |

| เงินปันผลระหว่างกาล ปี 2563 | 29 กรกฎาคม 2563 | 28 สิงหาคม 2563 | 5.50 |  | 6,600 |

| รวม |  |  | 12.50 |  | 14,998 |

|  |  |  |  |  |  |

| ปี 2562 |  |  |  |  |  |

| เงินปันผลประจำปี 2561 | 27 มีนาคม 2562 | 19 เมษายน 2562 | 9.50 |  | 11,400 |

| เงินปันผลระหว่างกาล ปี 2562 | 26 กรกฎาคม 2562 | 23 สิงหาคม 2562 | 7.00 |  | 8,399 |

| รวม |  |  | 16.50 |  | 19,799 |



|  |  | มูลค่าตามบัญชี | มูลค่าตามบัญชี | มูลค่าตามบัญชี | มูลค่าตามบัญชี | มูลค่าตามบัญชี |  | มูลค่ายุติธรรม | มูลค่ายุติธรรม | มูลค่ายุติธรรม | มูลค่ายุติธรรม | มูลค่ายุติธรรม |

|  |  | มูลค่ายุติธรรมผ่านกำไรขาดทุนเบ็ดเสร็จอื่น |  | ราคาทุน ตัดจำหน่าย |  | รวม |  | ระดับ 2 |  | ระดับ 3 |  | รวม |

|  |  | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) |

| ณ วันที่ 31 ธันวาคม 2563 |  |  |  |  |  |  |  |  |  |  |  |  |

| สินทรัพย์ทางการเงิน |  |  |  |  |  |  |  |  |  |  |  |  |

| เงินสดและรายการเทียบเท่าเงินสด |  | - |  | 10,916 |  | 10,916 |  |  |  |  |  |  |

| เงินลงทุนในตราสารหนี้ระยะสั้น |  |  |  |  |  |  |  |  |  |  |  |  |

| เงินฝากกับสถาบันการเงิน |  | - |  | 708 |  | 708 |  |  |  |  |  |  |

| กองทุน |  | 26,218 |  | - |  | 26,218 |  | 26,218 |  | - |  | 26,218 |

| เงินให้กู้ยืมระยะสั้น |  | - |  | 96,764 |  | 96,764 |  |  |  |  |  |  |

| เงินลงทุนในตราสารหนี้ |  | 3,805 |  | - |  | 3,805 |  | 3,805 |  | - |  | 3,805 |

| เงินลงทุนในตราสารทุน |  | 10,735 |  | - |  | 10,735 |  | - |  | 10,735 |  | 10,735 |

| รวมสินทรัพย์ทางการเงิน |  | 40,758 |  | 108,388 |  | 149,146 |  |  |  |  |  |  |

|  |  |  |  |  |  |  |  |  |  |  |  |  |

| หนี้สินทางการเงิน |  |  |  |  |  |  |  |  |  |  |  |  |

| เงินกู้ยืมระยะสั้น |  | - |  | 5,299 |  | 5,299 |  |  |  |  |  |  |

| หนี้สินตามสัญญาเช่า |  | - |  | 168 |  | 168 |  |  |  |  |  |  |

| หุ้นกู้ |  | - |  | 174,955 |  | 174,955 |  | 179,986 |  | - |  | 179,986 |

| รวมหนี้สินทางการเงิน |  | - |  | 180,422 |  | 180,422 |  |  |  |  |  |  |



|  | มูลค่าตามบัญชี |  | มูลค่ายุติธรรม | มูลค่ายุติธรรม | มูลค่ายุติธรรม | มูลค่ายุติธรรม | มูลค่ายุติธรรม |

|  |  |  | ระดับ 2 |  | ระดับ 3 |  | รวม |

|  | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) |

| ณ วันที่ 31 ธันวาคม 2562 |  |  |  |  |  |  |  |

| สินทรัพย์ทางการเงินและหนี้สินทางการเงิน |  |  |  |  |  |  |  |

| เงินลงทุนในตราสารหนี้ที่เป็นกองทุน |  |  |  |  |  |  |  |

| ระยะสั้น | 9,437 |  | 9,437 |  | - |  | 9,437 |

| ระยะยาว | 1,508 |  | 1,508 |  | - |  | 1,508 |

| เงินลงทุนในตราสารทุน | 3,030 |  | - |  | 10,813 |  | 10,813 |

| หุ้นกู้ | 175,000 |  | 179,633 |  | - |  | 179,633 |



|  |  |  |  |  |  |  |

| หุ้นกู้ครั้งที่ | 2563 |  | 2562 | อัตราดอกเบี้ย | อายุหุ้นกู้ | ครบกำหนด |

|  | (ล้านบาท) | (ล้านบาท) | (ล้านบาท) | (ร้อยละต่อปี) |  |  |

| 1/2559 | - |  | 25,000 | 3.00 | 4 ปี | 1 เมษายน 2563 |

| 2/2559 | - |  | 25,000 | 3.00 | 4 ปี | 1 พฤศจิกายน 2563 |

| 1/2560 | 25,000 |  | 25,000 | 3.25 | 4 ปี | 1 เมษายน 2564 |

| 2/2560 | 10,000 |  | 10,000 | 2.97 | 7 ปี | 30 สิงหาคม 2567 |

| 3/2560 | 25,000 |  | 25,000 | 3.05 | 4 ปี | 1 ตุลาคม 2564 |

| 1/2561 | 30,000 |  | 30,000 | 3.00 | 4 ปี | 1 เมษายน 2565 |

| 2/2561 | 10,000 |  | 10,000 | 3.10 | 4 ปี | 1 ตุลาคม 2565 |

| 1/2562 | 15,000 |  | 15,000 | 3.10 | 4 ปี | 1 เมษายน 2566 |

| 2/2562 | 10,000 |  | 10,000 | 3.00 | 4 ปี | 1 พฤศจิกายน 2566 |

| 1/2563 | 25,000 |  | - | 2.80 | 4 ปี | 1 เมษายน 2567 |

| 2/2563 | 25,000 |  | - | 2.80 | 4 ปี | 1 พฤศจิกายน 2567 |

| รวม | 175,000 |  | 175,000 |  |  |  |

| หัก ค่าใช้จ่ายในการออกหุ้นกู้ | (45) |  | - |  |  |  |

| สุทธิ | 174,955 |  | 175,000 |  |  |  |

| หัก ส่วนที่ถึงกำหนด |  |  |  |  |  |  |

| ชำระภายในหนึ่งปี | (50,000) |  | (50,000) |  |  |  |

| สุทธิ | 124,955 |  | 125,000 |  |  |  |



|  | อัตราผลตอบแทน ที่แท้จริง |  | ภายใน 1 ปี |  | รวม |

|  | (ร้อยละต่อปี) |  | (ล้านบาท) | (ล้านบาท) | (ล้านบาท) |

| ปี 2563 |  |  |  |  |  |

| หมุนเวียน |  |  |  |  |  |

| เงินให้กู้ยืมระยะสั้นแก่กิจการที่เกี่ยวข้องกัน | 3.15 |  | 96,764 |  | 96,764 |

| รวม |  |  | 96,764 |  | 96,764 |

|  |  |  |  |  |  |

| ปี 2562 |  |  |  |  |  |

| หมุนเวียน |  |  |  |  |  |

| เงินให้กู้ยืมระยะสั้นแก่กิจการที่เกี่ยวข้องกัน | 3.50 |  | 114,660 |  | 114,660 |

| รวม |  |  | 114,660 |  | 114,660 |



|  | อัตราผลตอบแทน ที่แท้จริง |  | ภายใน 1 ปี |  | หลังจาก 1 ปี  แต่ไม่เกิน 5 ปี |  | รวม |

|  | (ร้อยละต่อปี) |  | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) |

| ปี 2563 |  |  |  |  |  |  |  |

| หมุนเวียน |  |  |  |  |  |  |  |

| หนี้สินตามสัญญาเช่า | 1.81 - 2.68 |  | 95 |  | - |  | 95 |

| เงินกู้ยืมระยะสั้นจาก |  |  |  |  |  |  |  |

| กิจการที่เกี่ยวข้องกัน | 0.25 และ 0.40 |  | 5,299 |  | - |  | 5,299 |

| หุ้นกู้ | 3.05 - 3.25 |  | 50,000 |  | - |  | 50,000 |

|  |  |  |  |  |  |  |  |

| ไม่หมุนเวียน |  |  |  |  |  |  |  |

| หนี้สินตามสัญญาเช่า | 1.81 - 2.71 |  | - |  | 73 |  | 73 |

|  | และ 4.16 |  |  |  |  |  |  |

| หุ้นกู้ | 2.80 - 3.10 |  | - |  | 124,955 |  | 124,955 |

| รวม |  |  | 55,394 |  | 125,028 |  | 180,422 |

|  |  |  |  |  |  |  |  |

| ปี 2562 |  |  |  |  |  |  |  |

| หมุนเวียน |  |  |  |  |  |  |  |

| เงินกู้ยืมระยะสั้นจาก |  |  |  |  |  |  |  |

| กิจการที่เกี่ยวข้องกัน | 0.50 และ 1.00 |  | 6,569 |  | - |  | 6,569 |

| หุ้นกู้ | 3.00 |  | 50,000 |  | - |  | 50,000 |

|  |  |  |  |  |  |  |  |

| ไม่หมุนเวียน |  |  |  |  |  |  |  |

| หุ้นกู้ | 2.97 - 3.25 |  | - |  | 125,000 |  | 125,000 |

| รวม |  |  | 56,569 |  | 125,000 |  | 181,569 |



|  |  |

|  | (ล้านบาท) |

| ลูกหนี้อื่น | 25 |

| เจ้าหนี้อื่น | (97) |

| ยอดบัญชีในงบแสดงฐานะการเงินที่มีความเสี่ยง | (72) |



| ฐานะเปิดต่อความเสี่ยงด้านอัตราดอกเบี้ย ณ วันที่ 31 ธันวาคม 2563 |  |

|  | (ล้านบาท) |

| เครื่องมือทางการเงินที่มีอัตราดอกเบี้ยผันแปร |  |

| สินทรัพย์ทางการเงิน | 96,764 |

| หนี้สินทางการเงิน | (5,299) |

|  | 91,465 |



|  | 2563 |  | 2562 |

|  | (ล้านบาท) | (ล้านบาท) | (ล้านบาท) |

| หนังสือค้ำประกันที่ออกโดยบริษัทเพื่อค้ำประกันการจ่ายชำระ |  |  |  |

| เงินกู้ยืมของกิจการที่เกี่ยวข้องกัน | 10,874 |  | 4,853 |

| หนังสือค้ำประกันที่ออกโดยธนาคารแก่หน่วยงานรัฐบาล รัฐวิสาหกิจ |  |  |  |

| และเอกชน | 54 |  | 112 |

| ภาระผูกพัน |  |  |  |

| ตามสัญญาเช่า | 25 |  | 118 |

| ตามสัญญาก่อสร้างและปรับปรุงอาคารสำนักงาน |  |  |  |

| และโครงการพัฒนาระบบงาน | 7 |  | 6 |

| สัญญาให้การสนับสนุน | 17 |  | 220 |



|  | ก่อนจัดประเภทใหม่ |  | จัดประเภทใหม่ |  | หลังจัด ประเภทใหม่ |

|  | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) |

| สำหรับปีสิ้นสุดวันที่ 31 ธันวาคม 2562 |  |  |  |  |  |

| รายได้ดอกเบี้ย | - |  | 4,566 |  | 4,566 |

| รายได้อื่น | 460 |  | (380) |  | 80 |

| ต้นทุนทางการเงิน | (1,559) |  | (4,186) |  | (5,745) |